**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 25 Ιανουαρίου 2016, ημέρα Δευτέρα και ώρα 18.25΄,στην Αίθουσα Γερουσίας της Βουλής, συνήλθε σε συνεδρίαση η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κ. Μάκη Μπαλαούρα, με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Προσαρμογή της ελληνικής νομοθεσίας στην Οδηγία 2009/138/ΕΚ του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα ΙΙ), στα άρθρα 2 και 8 της Οδηγίας 2014/51/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 σχετικά με την τροποποίηση των οδηγιών 2003/71/ΕΚ και 2009/138/ΕΚ, και των κανονισμών (ΕΚ) αριθ. 1060/2009, (ΕΕ) αριθ. 1094/2010 και (ΕΕ) αριθ. 1095/2010, όσον αφορά τις εξουσίες της Ευρωπαϊκής Αρχής Ασφαλίσεων και Επαγγελματικών Συντάξεων (εφεξής ΕΑΑΕΣ) και της Ευρωπαϊκής Αρχής Κινητών Αξιών και Αγορών καθώς και στο άρθρο 4 της Οδηγίας 2011/89/ΕΕ του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την συμπληρωματική εποπτεία των χρηματοπιστωτικών οντοτήτων που ανήκουν σε χρηματοπιστωτικούς ομίλους ετερογενών δραστηριοτήτων και συναφείς διατάξεις της νομοθεσίας περί της ιδιωτικής ασφάλισης». (4η συνεδρίαση – β΄ ανάγνωση)

Στη συνεδρίαση παρέστησαν ο Αναπληρωτής Υπουργός Οικονομικών, κ. Τρύφωνας Αλέξιάδης, ο Υφυπουργός Εξωτερικών κ. Δημήτριος Μάρδας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Χρήστος Αντωνίου, Δημήτρης Βέττας, Δημήτρης Γάκης, Στάθης Γιαννακίδης, Γιάννης Γκιόλας, Γιώργος Δημαράς, Αφροδίτη Θεοπεφτάτου, Γιάννης Θεωνάς, Κατερίνα Ιγγλέζη, Γιάννης Θεοφύλακτος, Γεωργία Γεννιά, Αλέξανδρος Μεϊκόπουλος, Γιάννης Μιχελογιαννάκης, Μάκης Μπαλαούρας, Χρήστος Μπγιάλας, Σάκης Παπαδόπουλος, Χριστόφορος Παπαδόπουλος, Κατερίνα Παπανάτσιου, Γιάννης Σηφάκης, Νίκος Συρμαλένιος, Αλέξανδρος Τριανταφυλλίδης, Άννα – Μισέλ Ασημακοπούλου, Χρήστος Μπουκώρος, Μαυρουδής (Μάκης) Βορίδης, Χρίστος Δήμας, Σάββας Αναστασιάδης, Μάριος Σαλμάς, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Χατζηδάκης, Γεώργιος Γερμενής, Ευάγγελος Καρακώστας, Ηλίας Παναγιώταρος, Ιωάννης Κουτσούκος, Ιωάννης Μανιάτης, Αθανάσιος Βαρδαλής, Ιωάννης Δελής, Διαμάντω Μανωλάκου, Σπυρίδων Δανέλλης, Θεοχάρης Θεοχάρης, Δημήτρης Καμμένος, Δημήτριος Καβαδέλλας, Γεώργιος Κατσιαντώνης και Νικόλαος Νικολόπουλος.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Επιτροπή Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Προσαρμογή της ελληνικής νομοθεσίας στην Οδηγία 2009/138/ΕΚ του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα ΙΙ), στα άρθρα 2 και 8 της Οδηγίας 2014/51/ΕΕ του Ευρωπαϊκού Κοινοβουλίου και του Συμβουλίου της 16ης Απριλίου 2014 σχετικά με την τροποποίηση των οδηγιών 2003/71/ΕΚ και 2009/138/ΕΚ, και των κανονισμών (ΕΚ) αριθ. 1060/2009, (ΕΕ) αριθ. 1094/2010 και (ΕΕ) αριθ. 1095/2010, όσον αφορά τις εξουσίες της Ευρωπαϊκής Αρχής Ασφαλίσεων και Επαγγελματικών Συντάξεων (εφεξής ΕΑΑΕΣ) και της Ευρωπαϊκής Αρχής Κινητών Αξιών και Αγορών καθώς και στο άρθρο 4 της Οδηγίας 2011/89/ΕΕ του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την συμπληρωματική εποπτεία των χρηματοπιστωτικών οντοτήτων που ανήκουν σε χρηματοπιστωτικούς ομίλους ετερογενών δραστηριοτήτων και συναφείς διατάξεις της νομοθεσίας περί της ιδιωτικής ασφάλισης». (4η συνεδρίαση – β΄ ανάγνωση)

Το λόγο έχει ο Ειδικός Αγορητής της Δημοκρατικής Συμπαράταξης (ΠΑΣΟΚ – ΔΗΜΑΡ) κ. Ιωάννης Μανιάτης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης (ΠΑΣΟΚ – ΔΗΜΑΡ): Έχω δέκα πολύ σύντομες παρατηρήσεις και θα τις αναγνώσω έτσι όπως τις έχω ετοιμάσει.

Πρώτη παρατήρηση. Εμείς, κυρίες και κύριοι συνάδελφοι, στεκόμαστε θετικά απέναντι στην ενσωμάτωση της Οδηγίας για τη Φερεγγυότητα ΙΙ, διότι θεωρούμε ότι συμβάλλει αποφασιστικά στο να υπάρχει ένα καλό θεσμικό ρυθμιστικό πλαίσιο για την ιδιωτική ασφάλιση.

Δεύτερη παρατήρηση. Το γεγονός ότι η κυβέρνηση μας φέρνει να ενσωματώσουμε μια κοινοτική Οδηγία, προφανώς δεν μπορεί να αναβαθμίσει το ευρωπαϊκό της προφίλ, το οποίο επλήγη θανάσιμα τις τελευταίες ημέρες από τις βαρουφάκειες αποκαλύψεις, αλλά και χθες από την αποκάλυψη ότι υπήρξαν αποστολές της κυβέρνησης σε δύο εταιρείες που κόβουν νόμισμα προκειμένου να αντιμετωπιστεί η έξοδος της Ελλάδας από το ευρώ, να αντιμετωπιστεί ένα Grexit και να αποκτήσει η χώρα δικό της εθνικό νόμισμα.

Κύριε Υπουργέ Οικονομικών, νομίζω ότι επειδή η έκφραση τυχοδιωκτισμός είναι πολύ ελαφρύς χαρακτηρισμός για τις συγκεκριμένες δράσεις, η κυβέρνηση οφείλει να απαντήσει ευθέως και δημόσια εάν αληθεύουν αυτά που είδαν το φως της δημοσιότητας τις τελευταίες ημέρες.

Τρίτη παρατήρηση. Η ενσωμάτωση της Οδηγίας για τον εκσυγχρονισμό της ιδιωτικής ασφαλιστικής αγοράς έρχεται την ίδια χρονική στιγμή που υπάρχει πλήρης αποδόμηση του δημόσιου ασφαλιστικού συστήματος, τόσο για τους αγρότες - και βλέπουμε τις κινητοποιήσεις των αγροτών σε όλη την Ελλάδα- όσο και για τους ελεύθερους επαγγελματίες και τους αυτοαπασχολούμενους.

Τέταρτη παρατήρηση. Θεωρούμε εξαιρετικά θετικό ότι το ρόλο της εποπτεύουσας αρχής θα τον παίξει η Τράπεζα της Ελλάδος και έχει μεγάλη σημασία να αντιμετωπίσουμε αυτά, τα οποία θα προκύψουν ως αποτέλεσμα της ενσωμάτωσης της Οδηγίας κυρίως αναφορικά με πιθανή απευκταία αύξηση ασφαλίστρων προς τους πολίτες ή και επίσης απευκταίες, απολύσεις εργαζομένων στις ασφαλιστικές εταιρείες.

Πέμπτη παρατήρηση. Συμφωνούμε απολύτως στην προσέγγιση του πρώτου πυλώνα που αναφέρεται στην κεφαλαιακή επάρκεια και ασφαλώς και στην ενσωμάτωση του πυλώνα δύο, της «SOLVENCY II», που σχετίζεται με τη διαφοροποίηση της εταιρικής διακυβέρνησης. Με άλλα λόγια, τα διοικητικά συμβούλια των εταιριών να έχουν πολύ πιο αυξημένες ευθύνες από ό,τι έχουν σήμερα, προκειμένου οι όποιες αποφάσεις τους που πιθανά θα αποβούν σε βάρος των ασφαλισμένων, να έχουν επιπτώσεις και στα διοικητικά συμβούλια των εταιριών.

Έκτη παρατήρηση. Αναφορικά με τον πυλώνα τρία, ο οποίος είναι η λογοδοσία και η δημοσιοποίηση των στοιχείων των ασφαλιστικών εταιρειών. Κυρίες και κύριοι συνάδελφοι, το ελληνικό δημόσιο πια έχει το ηθικό ανάστημα να απευθυνθεί στην ιδιωτική αγορά και να πει ότι «απαιτώ την ενσωμάτωση των συγκεκριμένων ρυθμίσεων περί δημοσιότητας, δημοσιοποίησης, λογοδοσίας και με εύκολα κατανοητό τρόπο από τον απλό πολίτη όλων των οικονομικών σας στοιχείων», διότι πολύ απλά, το κακό ΠΑΣΟΚ, ενσωμάτωσε πριν κάποια χρόνια και υλοποίησε τη «Διαύγεια», δηλαδή την απόλυτη διαφάνεια στις αποφάσεις όλης της δημόσιας διοίκησης και πολύ περισσότερο, στις αποφάσεις που σχετίζονται με τη διαχείριση του δημοσίου χρήματος.

Έτσι, λοιπόν, το σε εισαγωγικά, προφανώς, «κακό ΠΑΣΟΚ», έδωσε τη δυνατότητα να μπορεί το ελληνικό δημόσιο, παρά την αντίθεση και καταψήφιση από το ΣΥΡΙΖΑ, της συγκεκριμένης ρύθμισης, να απευθυνόμαστε πια σε όλες τις αγορές και να λέμε «εφαρμόσαμε πρώτα στον εαυτό μας, στο ελληνικό δημόσιο την υποχρέωση να δημοσιοποιούμε όλα τα οικονομικά στοιχεία, όλες τις οικονομικές αποφάσεις και κατά συνέπεια απαιτούμε πια και από την αγορά να πράξει το ίδιο και για τον εαυτό της».

Έβδομη παρατήρηση. Θεωρούμε θετικό ότι ο Υπουργός αποδέχθηκε θετικά τις τρεις τροπολογίες που έχουμε καταθέσει. Κύριε Υπουργέ, θα τις επανακαταθέσουμε, ώστε να είναι εμπρόθεσμες στην Ολομέλεια. Θεωρούμε ότι επιτέλους, ανάμεσα στα άλλα πρέπει να δοθεί και μια λύση στο μαρτύριο όσων περιμένουν τις αποφάσεις και τις εκταμιεύσεις χρημάτων από το επικουρικό κεφάλαιο.

Όγδοη παρατήρηση. Αναφορικά με τα άρθρα 240 και 241, όπου ο Υπουργός στάθηκε θετικά στις παρατηρήσεις μας για την προστασία των δικαιωμάτων των εργαζομένων, περιμένουμε να δούμε τις παρεμβάσεις που θα γίνουν, έτσι ώστε στην Ολομέλεια να έρθουμε με ένα πολύ πιο καθαρό κείμενο, το οποίο θα διασφαλίσει αυτό που και εμείς ζητήσαμε, αλλά και ο Υπουργός υποσχέθηκε.

Ένατη παρατήρηση. Θεωρούμε, επίσης, θετικό το γεγονός ότι θα υπάρξει μια εξάμηνη παράταση της δουλειάς των εκκαθαριστών, όμως, αυτό δεν αναιρεί το ενδιαφέρον, που είμαι βέβαιος ότι έχουμε όλοι μας, να υπάρξει μια εκτεταμένη συζήτηση εδώ σε αυτή την Αίθουσα, στην Επιτροπή Οικονομικών για το πώς, τι γίνεται με τις εκκαθαρίσεις, ποιες αξιολογήσεις μπορούμε να κάνουμε, ποια ποιοτικά χαρακτηριστικά μπορούν να προσδιοριστούν και στο τέλος εάν πιθανά μπορούν να υπάρξουν βελτιώσεις.

Τέλος, κυρίες και κύριοι συνάδελφοι, δέκατη παρατήρηση, διαβάζω από τα πρακτικά της προηγούμενης συνεδρίασης μας μια αποστροφή του Υπουργού κ. Τσακαλώτου που για μένα είναι ακατανόητη: «Η λειτουργία των ασφαλιστικών εταιρειών αποτελεί μια από τις μεγάλες νίκες του νεοφιλελευθερισμού και συνιστά έναν αδύναμο κρίκο για τις αγορές».

Να ενημερώσουμε τον απόντα κύριο Υπουργό, ότι πολύ πριν από το νεοφιλελεύθερο αφήγημα, η ιδιωτική ασφάλιση υπήρχε σε πάρα πολλές χώρες του κόσμου.

Άρα, ας μην συγχέουμε οτιδήποτε ιδιωτικό με τον νεοφιλελευθερισμό, είναι προφανές και αυτονόητο.

Μια τέτοια σύγχυση, θα δικαιολογείτο να την κάνει «ο απερίγραπτος» γραμματέας της νεολαίας του ΣΥ.ΡΙΖ.Α., που θεωρεί, ότι έχει το ηθικό δικαίωμα να εξαργυρώνει τους αγώνες των προγόνων του με θέσεις στο δημόσιο, για τον ίδιο, τη φίλη του, το μπατζανάκη του ή τα κουνιάδια του. Θεωρώ, όμως, ότι ένας Υπουργός Οικονομικών, διαπράττει ολίσθημα, όταν λέει τέτοιες εκφράσεις και χρησιμοποιεί τέτοιες αποστροφές. Πάντως, εμείς, οι σοσιαλδημοκράτες, το έχουμε λύσει απολύτως αυτό το θέμα εδώ και αρκετά χρόνια σε όλες τις ευρωπαϊκές χώρες.

Πιστεύουμε, λοιπόν, στον απόλυτο, τον θετικό, το ρυθμιστικό ρόλο του κράτους, ο οποίος ρυθμιστικός ρόλος του κράτους, μπορεί πράγματι να καλύψει.

Το είπατε, ακούστηκε, αλλά φτάνει, θα ήθελα να με αφήσετε να ολοκληρώσω την φράση μου, για να τελειώσουμε με τις σκέψεις μας.

Ακριβώς, τους μαζέψατε όλους, σηκώσατε όλες τις πέτρες και ότι κακό υπήρχε το μαζέψατε στο ΣΥ.ΡΙΖ.Α..

Κύριε Πρόεδρε, δεν φταίω, βλέπετε ότι οι συνάδελφοι έχουν διάθεση.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Σας παρακαλώ πάρα πολύ, κύριε Μανιάτη, ολοκληρώστε, να μην είσαστε εκτός θέματος.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜΑΡ): Τελειώνοντας με την 10η παρατήρησή μου, απευθύνομαι στους συναδέλφους του ΣΥ.ΡΙΖ.Α., και λέω, ας μην αντιμετωπίζεται ποια ο χώρος της αγοράς των αγορών με εμμονές και ιδεοληψίες, γιατί υπάρχουν προσεγγίσεις των μεταρρυθμιστικών κεντρώων δυνάμεων της σοσιαλδημοκρατίας, που επιβάλλουν τις ρυθμίσεις στο ρυθμιστικό ρόλο του κράτους.

Στη δε Δεξιά, να πω, ότι δεν είναι υποχρεωτικό και πρέπει πια να πάψει και αυτό, να αντιμετωπίζονται οι αγορές, ως τοτέμ, στο οποίο πρέπει να προσκυνούμε.

Η σοσιαλδημοκρατία, έχει προτείνει τις λύσεις, αντί για μονολεκτικές προσεγγίσεις, ας προσπαθήσετε να κάνετε και κάποιες επί της ουσίας προσεγγίσεις.

Σας ευχαριστώ πολύ για την προσοχή σας, κύριοι συνάδελφοι.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Σας παρακαλώ πολύ, κύριοι συνάδελφοι, ηρεμία. Τι παθαίνετε εσείς και φωνάζετε συνέχεια;

Σας παρακαλώ πολύ, θα τα ακούσετε εσείς, κύριε Μανιάτη, διότι πήρατε το λόγο για ένα θέμα, το οποίο δεν ήταν εντός της συζήτησής μας - δεν απαγορεύεται φυσικά αυτό - αλλά δεν είναι και σωστό, όπως το θέτετε.

Ο γραμματέας της νεολαίας, είναι ένας νέος άνθρωπος και στο βαθμό της ηλικίας του που του αναλογεί, έχει κάνει αγώνες και στα κινήματα κ.λπ..

Εγώ, θέλω να τακτοποιηθεί η αλήθεια: Πρώτον, η μητέρα του είναι εγνωσμένη δικηγόρος και μέσα από τα κινήματα με την προστασία της 1ης κατοικίας - σας παρακαλώ, οφείλω να το πω, μισό λεπτό κύριε Βορίδη -, είναι σύμβουλος Υπουργού και δεν απαγορεύεται όπως γνωρίζετε, δεν προσλήφθηκε όπως γράφουν οι εφημερίδες, πολύ καιρό πριν αναλάβει ο σύντροφός μας τα καθήκοντα του γραμματέα της νεολαίας.

Ο πατέρας του - αυτό είναι και το ποιο ακραίο - είναι ο Στάθης Σχοινάς, εγνωσμένος οικονομικός δημοσιογράφος, έχει δουλέψει σε μύρια τόσα μίντια και νομίζω, ότι τον ξέρετε όλοι, αν όχι όλοι, η συντριπτική πλειοψηφία. Δουλεύει ο άνθρωπος στο Κόκκινο, δεν διορίστηκε από κανέναν και θα έχετε ακούσει, ότι κάνουν και προπαγάνδα υπέρ του και θα πρέπει να τον ακούτε, γιατί λέει πολλά σημαντικά πράγματα.

Δεν έχει κανένας το λόγο, εγώ ήθελα να πω κάποια πράγματα.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜΑΡ): Κύριε Πρόεδρε, με ξεπερνά να απαντήσω σε αυτή την επιχειρηματολογία.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Να απαντήσετε, αλλά θα πάρετε και απάντηση όμως ξανά.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜΑΡ): Αφήστε το όπως το είπα, με ξεπερνάει να απαντήσω και νομίζω ξεπερνάει πολλούς συναδέλφους.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Νομίζω ότι μπορείτε να κάνετε κριτική, να κάνετε και πολεμική, αλλά να υπάρχουν και κάποια όρια σε αυτές τις ιστορίες.

Τον λόγο έχει ο κ. Θεοφύλακτος.

ΓΙΑΝΝΗΣ ΘΕΟΦΥΛΑΚΤΟΣ (Εισηγητής του ΣΥ.ΡΙΖ.Α.): Ευχαριστώ, κύριε Πρόεδρε. Κυρίες και κύριοι συνάδελφοι, είμαστε στη δεύτερη ανάγνωση του νομοσχεδίου. Βέβαια, δεν θα αποφύγω τον πειρασμό να σχολιάσω κάποια από αυτά που ανέφερε ο κ. Μανιάτης, καθώς συνέχισε τη συζήτηση για τα δήθεν σχέδια του πρώην Υπουργού Οικονομικών, του κ. Βαρουφάκη, που ειπώθηκαν και σε προηγούμενες συνεδριάσεις και τα είδαμε και στον έντυπο τύπο.

Θα πω το εξής, αρμόδια είναι βέβαια να απαντήσει αν το κρίνει η κυβέρνηση, αλλά αυτό που μου έρχεται στο νου είναι το “thought crime”, δηλαδή το έγκλημα σκέψης. Δηλαδή, δεν μας επιτρέπεται ούτε να σκεφτόμαστε, ούτε να σχεδιάζουμε. Αυτά που ενδιαφέρουν τον λαό δεν είναι το τι σκεφτόμαστε και το τι σχεδιάζουμε, αλλά το τι πράττουμε και αυτό ενδιαφέρει και τον νομικό και τον πολιτικό πολιτισμό.

Τα εγκλήματα πράξης, λοιπόν, που γίναμε στην πλάτη του ελληνικού λαού είναι αυτά που έγιναν από τη σημερινή αντιπολίτευση, γι' αυτό φέρανε και στην κυβέρνηση το ΣΥ.ΡΙΖ.Α.. Το τι σχεδιάζεται, το τι σχεδιάζουμε, το τι σκεφτόμαστε δεν αφορούν κανέναν. Το τι πράττουμε να δούμε και γι' αυτά θα κριθούμε.

Επίσης, δεν μπορώ να μην σχολιάσω και την αποδόμηση του δημόσιου ασφαλιστικού συστήματος, όταν ήρθε στα χέρια μας παντελώς αποδομημένο και παντελώς σε πλήρη κατάρρευση μετά από, όχι 40, αλλά 50 και βάλε χρόνια κακοδιαχείρισης δομημένων ομολόγων μηδενικών αρνητικών επιτοκίων, PSI. Και έχουμε τώρα να το διαχειριστούμε και μας λέτε συνδέεται με την αποδόμηση του δημόσιου ασφαλιστικού συστήματος, το οποίο και αυτό, όπως και τόσα άλλα προσπαθούμε να τα κρατήσουμε ζωντανά και με πρόσημο το συμφέρον των πολλών.

Και ένα μικρό σχόλιο για τους μετακλητούς που παραμένει για πρώτη φορά στη δημόσια συζήτηση και δεν μπορώ να το διανοηθώ πώς είναι δυνατόν ένα τέτοιο ζήτημα πρώτη φορά να τίθεται.

Δηλαδή, εμείς όταν κατηγορούσαμε τον νυν Πρόεδρο της Ν.Δ. λέγαμε πήρε 51 συμβούλους, όταν ήταν Υπουργός, δεν αναφερόμαστε ποιους πήρε. Θα πάρει τους δικούς του ανθρώπους, τους ανθρώπους εμπιστοσύνης, ποιους θα πάρει; Τους δικούς μας; Αλλά αναφερόμασταν στον αριθμό ότι πήρε πολλούς, γι' αυτό και το πρώτο που κάναμε ήταν να μειώσουμε κατά 25% τον αριθμό. Αυτό ενδιαφέρει τον λαό, πόσους μισθούς πληρώνει. Φυσικά η κάθε κυβέρνηση, ο κάθε Υπουργός και οι βουλευτές θα πάρουν ανθρώπους εμπιστοσύνης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜΑΡ): Πάντως όχι συγγενείς πρώτου ή δεύτερου βαθμού, κύριε συνάδελφε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Μανιάτη, τα ξέρετε πολύ καλά εσείς, ειδικά του ΠΑ.ΣΟ.Κ., έχετε και πέντε ντοκτορά ο καθένας από αυτή την κατάσταση. Εμείς δεν έχουμε κάνει τίποτα.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜΑΡ): Κύριε Πρόεδρε, μπροστά σε εσάς είμαστε νηπιαγωγείο.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Θα πέσει ο θεός να μας πλακώσει με αυτά που ακούει.

ΓΙΑΝΝΗΣ ΘΕΟΦΥΛΑΚΤΟΣ (Εισηγητής του ΣΥ.ΡΙΖ.Α.): Πραγματικά, εκτός από τον Θεό θα πέσει και ο λαός να μας πλακώσει, γιατί όταν έχουν διοριστεί χιλιάδες των χιλιάδων και με αδιαφανείς διαδικασίες από την μείζονα και την ελάσσονα αντιπολίτευση, είναι απαράδεκτο να ακούμε τέτοιες αιτιάσεις.

Περνάω στα βασικότερα σημεία της δεύτερης ανάγνωσης. Ήθελα έτσι κάποια σημαντικά άρθρα να θίξω, που είναι και θετικά και για τους ασφαλισμένους και γενικά για το καταναλωτικό κοινό και για τους μετόχους της ασφαλιστικής και τις ασφαλιστικές εταιρείες.

Στο άρθρο 15 «Οι ονομαστικές μετοχές και στις ασφαλιστικές και στις αντασφαλιστικές εταιρείες», η εποπτική αρχή ελέγχει τόσο τα άμεσα όσο και τα έμμεσα μέλη, μετόχους, φυσικά ή νομικά πρόσωπα.

Ιδιαίτερα σημαντική είναι η δεύτερη παράγραφος « εάν υπάρχουν στενοί δεσμοί μεταξύ ασφαλιστικής ή αντασφαλιστικής επιχείρησης και άλλων φυσικών ή νομικών προσώπων», η εποπτική αρχή χορηγεί άδεια λειτουργίας μόνο εάν οι δεσμοί αυτοί δεν εμποδίζουν την αποτελεσματική άσκηση των εποπτικών της καθηκόντων.

Μπαίνει, δηλαδή, στα ενδότερα η εποπτική αρχή και έχει βαρύνουσα σημασία ο ρόλος της, πλέον. Είχε και παλαιότερα και έως σήμερα, αλλά πλέον με την φερεγγυότητα που ενσωματώνουμε σήμερα, η εποπτική αρχή έχει περισσότερες αρμοδιότητες στο να ελέγχει ποιοι ακριβώς είναι οι μέτοχοι και ποιοι οι δεσμοί τους, εάν έχουμε δεσμούς μεταξύ ασφαλιστικής και αντασφαλιστικής εταιρίας.

Ένα άλλο σημαντικό άρθρο είναι το άρθρο 18 για τους όρους των ασφαλιστηρίων συμβολαίων και των τιμολογίων.

Είπαμε και στην προηγούμενη ανάγνωση, ότι η κατάρτιση των τιμολογίων που χρησιμοποιούν οι ασφαλιστικές ή οι αντασφαλιστικές εταιρείες είναι ελεύθερη και γίνεται σύμφωνα με τις ανάγκες της κάθε επιχείρησης, όπως και οι γενικοί και ειδικοί όροι των συμβολαίων δεν υπόκεινται σε προηγούμενη έγκριση, ούτε κοινοποιούνται συστηματικά στην εποπτική αρχή.

Εδώ βλέπουμε, ότι έχουμε και σε ευρωπαϊκό συνενωσιακό επίπεδο επικράτηση των κανόνων της αγοράς, που όμως έρχεται η παράγραφος 3 να εξισορροπήσει την πλήρη επικράτηση αυτών των φιλελεύθερων κανόνων, οπότε λέει, ότι «κατά παρέκκλιση των διατάξεων αυτών στοιχεία των τιμολογίων και των αυξήσεων αυτών μπορεί να τα ζητάει η εποπτική αρχή, η αρμόδια διεύθυνση της τράπεζας Ελλάδας κατόπιν αποφάσεώς της» και μπορεί να απαιτεί και άλλα στοιχεία και κάθε στοιχείο που να αφορά ακόμα και το προσωπικό και τον εξοπλισμό της επιχείρησης.

Σταχυολογώντας τα σημαντικότερα στο άρθρο 38 «Έκθεση σχετικά με την φερεγγυότητα και την χρηματοοικονομική κατάσταση» είναι σημαντικό το πόσο αναλυτικά αναφέρει το άρθρο 38 το τι πρέπει να έχει η ετήσια έκθεση της κάθε ασφαλιστικής ή αντασφαλιστικής επιχείρησης: «δραστηριότητα και επιδόσεις, σύστημα διακυβέρνησης, περιγραφή για κάθε κατηγορία κινδύνου του βαθμού έκθεσης, συγκέντρωσης και ευαισθησία στους κινδύνους, περιγραφή στοιχείων του ενεργητικού, τεχνικές προβλέψεις, περιγραφή διαχείρισης κεφαλαίων και κατ' ελάχιστον διάτρηση του ύψους των ιδίων κεφαλαίων, της ποιότητας, των ποσών της κεφαλαιακής απαίτησης της φερεγγυότητας και της ελάχιστης κεφαλαιακής απαίτησης κ.λπ.».

Με αυτή, λοιπόν, την έκθεση η εποπτική αρχή έχει πλήρη εικόνα και εκεί είναι που υπάρχει και η εγγύηση της ασφάλειας τόσο στους ασφαλισμένους όσο και στους εργαζόμενους.

Το άρθρο 43 αφορά τις ειδικές μετοχές: «Κάθε φυσικό ή νομικό πρόσωπο που θέλει να αποκτήσει το 20% ή παραπάνω σε ασφαλιστική επιχείρηση, πρέπει να περάσει από τον ενδελεχή έλεγχο της εποπτικής αρχής» και το ίδιο θα συμβεί ακόμα και αν παύσει να έχει ένα τέτοιο ποσοστό.

Θα ήθελα να δούμε και κάποια νούμερα στο άρθρο 102, που θεωρώ σημαντικά, γιατί λέμε ποια είναι η ελάχιστη κεφαλαιακή απαίτηση, η οποία δεν μπορεί να είναι μικρότερη από 2,5 εκατομμυρίων ευρώ για τις ασφαλιστικές επιχειρήσεις που αφορούν τις ζημιές ή 3 εκατομμύρια 700 χιλιάδες ευρώ για τις ασφαλιστικές επιχειρήσεις ασφάλισης ζωής.

Στο άρθρο 152 και στα συναφή άρθρα αναλυτικά αναφέρονται πληροφορίες για τις ασφάλειες ζωής, καθώς και για την προσυμβατική ενημέρωση. Δηλαδή, πριν υπογράψει κάποιος το ασφαλιστήριο συμβόλαιό του ενημερώνεται τι υπογράφει, με τι όρους, τι δικαιώματα έχει και τι προθεσμίες υπαναχώρησης κ.λπ..

Αυτά, λοιπόν, κρίνω ως τα σημαντικότερα άρθρα που διατρέχουν το νομοθέτημα.

Θα θυμίσω και εγώ με τη σειρά μου κλείνοντας τους τρεις πυλώνες που αφορούν την ενσωμάτωση αυτής της ευρωπαϊκής νομοθεσίας που είναι οι εξής.

Πρώτος και κυριότερος είναι η κεφαλαιακή απαίτηση φερεγγυότητας, με την οποία ελαχιστοποιείται στο 0,5% η πιθανότητα πτώχευσης και η θέση εκκαθάρισης μιας ασφαλιστικής ή αντασφαλιστικής επιχείρησης σε συνδυασμό με την ελάχιστη κεφαλαιακή απαίτηση, που αυτό καθιστά κατά 85% φερέγγυα μια ασφαλιστική επιχείρηση.

Δεύτερος πυλώνας, το σύστημα διοίκησης και εσωτερικού ελέγχου μιας τέτοιας επιχείρησης και τρίτος πυλώνας, η δημοσιότητα και η διαφάνεια των επιχειρήσεων αυτών, που είναι στον έλεγχο τόσο της οπτικής αρχής, όσο και των ασφαλισμένων.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ευχαριστούμε, τον κ. Θεοφύλακτο. Το λόγο έχει η Εισηγήτρια της Ν.Δ., κυρία Ασημακοπούλου.

ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Ν.Δ.): Κύριε Πρόεδρε, πάνω που είπαμε ότι φέρατε ένα νομοσχέδιο με την κανονική διαδικασία και είπαμε, επιτέλους, θα δούμε κάτι κανονικό και δεν είναι με τη μορφή του κατ’ επείγον. Ερχόμαστε στη δεύτερη ανάγνωση, όπου αφού συζητήσαμε επί της αρχής και, μάλιστα, εμείς τοποθετηθήκαμε ότι αυτό είναι μια πολύ καλή ιδέα, η ενσωμάτωση της κοινοτικής αυτής Οδηγίας στην ελληνική νομοθεσία, τασσόμαστε υπέρ και ιδεολογικά, αφού ακούσαμε διεξοδικά όλες τους φορείς, κάναμε συζήτηση επί των άρθρων, καταθέσαμε τις παρατηρήσεις μας. Δεσμεύτηκε ο κ. Τσακαλώτος την προηγούμενη φορά, ότι σήμερα θα έφερνε, καταρχάς τη διατύπωση επί των άρθρων που συζητήσαμε, για να μπορέσουμε να έχουμε κάτι να πούμε σήμερα και μια πρόταση η οποία θα κάλυπτε μια σειρά πραγμάτων, τα οποία θέσαμε υπόψη του κ. Υπουργού και σήμερα περιμέναμε απαντήσεις. Αυτά κάνουμε στη δεύτερη ανάγνωση.

Ήρθαμε, λοιπόν, σήμερα και καταρχάς ο κ. Τσακαλώτος, δεν είναι εδώ, εμφανίζεται ο κ. Αλεξιάδης, εξαφανίζεται για λίγο ο κ. Αλεξιάδης, ξανά εμφανίζεται ο κ. Αλεξιάδης, τώρα, καλώς ήρθατε κύριε Μάρδα, χαίρομαι που σας βλέπω. Είσαστε εσείς σε θέση να μας πείτε ποιες είναι οι τελικές αποφάσεις της Κυβερνήσεως επί των θεμάτων, τα οποία θέσαμε την προηγούμενη φορά και για τα οποία δεσμεύτηκε ο κ. Υπουργός, ότι καταφέρει σήμερα;

Αν είσαστε, να σας ακούσουμε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κυρία Ασημακοπούλου, να σας εξηγήσω.

ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Ν.Δ.): Παρακαλώ, κύριε Πρόεδρε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Να σας εξηγήσω.

ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Ν.Δ.): Τι είναι να μου εξηγήσετε, κύριε Πρόεδρε, ότι ήρθα για να χάσω την ώρα μου στη δεύτερη ανάγνωση και η Κυβέρνηση δεν είναι έτοιμη; Αυτό να μου εξηγήσετε;

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κυρία Ασημακοπούλου, βάζετε ορισμένα ερωτήματα. Ο κ. Τσακαλώτος, δεν μπορεί και νομίζω ότι το είχε πει την προηγούμενη φορά, δεν θυμάμαι καλά, αλλά σ’ εμένα το είχε πει.

ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Ν.Δ.): Ωραία, δεν πειράζει. Εγώ δεν έχω πρόβλημα με τον κ. Μάρδα.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Περιμένετε μισό λεπτό, γιατί βιαζόσαστε; Θα τον αντικαταστήσει ο κ. Αλεξιάδης….

ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Ν.Δ.): Που είναι ο κ. Αλεξιάδης;

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): … όμως, τώρα, ο κ. Αλεξιάδης είναι προγραμματισμένο να απαντήσει σε δύο επίκαιρες ερωτήσεις στην Ολομέλεια.

ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Ν.Δ.): Μου λέτε, ότι όταν έρθει ο κ. Αλεξιάδης θα μου απαντήσει και να φέρει τις νομοτεχνικές βελτιώσεις και τελείωσαν;

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Θα σας φέρει τις νομοτεχνικές βελτιώσεις, είναι έτοιμες. Θα σας απαντήσει ο κ. Αλεξιάδης, τουλάχιστον, σε δέκα λεπτά με ένα τέταρτο θα έρθει.

ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Ν.Δ.): Ωραία, δηλαδή, ο κ. Αλεξιάδης, δεν μπορεί να προγραμματίσει τη ζωή του για να σεβαστεί και τον χρόνο που είπαμε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Δεν είναι θέμα του κ. Αλεξιάδη, το ρυθμίζει ο Πρόεδρος της Βουλής και οι υπηρεσίες του, κυρία Ασημακοπούλου. Το ξέρετε πολύ καλά.

ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Ν.Δ.): Ωραία, τότε, κύριε Πρόεδρε, ακουστέ πώς θα το ρυθμίσουμε μεταξύ μας αυτό το θέμα. Να μιλήσω και εγώ τώρα, που έχω το βήμα, κύριε Πρόεδρε;

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Να μιλήσετε, βεβαίως.

ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Ν.Δ.): Θα σας απαντήσω, λοιπόν, πώς θα το ρυθμίσουμε αυτό το θέμα, θα σας κάνω μια εισήγηση και άμα θέλετε την κάνετε δεκτή, κύριε Πρόεδρε.

Εγώ δεν μπορώ να τοποθετηθώ τώρα επί θέματος που δεν έχει φέρει η Κυβέρνηση. Θα επιφυλαχθώ, λοιπόν, για λογαριασμό της Ν.Δ., όπως έκανα και την περασμένη φορά, να δω τις νομοτεχνικές βελτιώσεις και να απαντήσω σε αυτό.

Αφού έχω χρόνο, στην εισήγησή μου, κύριε Πρόεδρε, σας προτείνω να δούμε όλοι μαζί σήμερα αυτό το συγκλονιστικό επετειακό βίντεο, που έπαιξε χθες βράδυ, πριν την ομιλία του Πρωθυπουργού. Να μην σπαταλήσουμε το χρόνο, που ήρθαμε όλοι, χωρίς να είναι έτοιμη η Κυβέρνηση, διότι αυτό ήταν καταπληκτικό, υποθέτω, το είδατε, κύριε Πρόεδρε. Το είδατε κύριοι συνάδελφοι της Ν.Δ.;

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το είδα, ήμουν εκεί, όπως και χιλιάδες κόσμος, που ήταν εκεί.

ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Ν.Δ.): Χιλιάδες κόσμος;

Θα μου επιτρέψετε, λοιπόν, με την ανοχή σας, αφού δεν μπορώ να συζητήσω για το νομοσχέδιο, να σχολιάσω αυτό το βίντεο, αφού έχετε όλοι το έχετε δει, να μην το ξαναδούμε, αν και εγώ νομίζω ότι θα ήταν, πραγματικά, ενδιαφέρον να παίξει μέσα στη Βουλή των Ελλήνων αυτό το βίντεο και προβληθεί στην Επιτροπή Οικονομικών.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Θα το ψηφίσουμε και τα δύο κόμματα μαζί για να μπορέσει να περάσει η πρόταση μας.

ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Ν.Δ.): Θα ήταν πάρα πολύ ωραίο, γιατί θα μπορούσαμε να σχολιάσουμε τα εξής, κύριε Πρόεδρε:

Θα μπορούσαμε να σχολιάσουμε μια ιστορία, που μας παρουσίασε ο κ. Τσίπρας, μεγάλης επιτυχίας. Μιας ιστορίας σύγκλισης, όπου πολεμήθηκαν τα ντόπια συμφέροντα, τα ξένα συμφέροντα. Καλά, οι δημοσιογράφοι, δεν το συζητάω, είναι οι χειρότεροι απ’ όλους, δεν αφήνουν εσάς σας να σταυρώσετε λέξη, δεν πάτε στα κανάλια εσείς, εμάς δεν μας το έκαναν ποτέ αυτό, δεν μας ρωτούσαν πράγματα οι δημοσιογράφοι, μόνο εσάς ρωτάνε.

Ο κ. Κουρουμπλής, να οδύρεται σε ένα τηλεοπτικό παράθυρο.

Μας περιέγραψε μια ιστορία, όπου οι Έλληνες επιτέλους βρήκαν τη χαμένη τους αξιοπρέπεια, όπου όρθωσαν ανάστημα, όπου γράψατε ιστορία, έγινε ένας τεράστιος αγώνας και είμαστε όλοι τώρα περήφανοι.

Είναι περήφανοι λέτε στα μπλόκα οι αγρότες αυτή τη στιγμή; Ήταν περήφανοι οι συνταξιούχοι, οι οποίοι περίμεναν στις ουρές στις τράπεζες; Δύο φορές κοροϊδέψατε τον κόσμο, γι' αυτό είναι έξαλλος τώρα και είναι στους δρόμους. Μπαίνετε μέσα στο Ταε Κβο Ντο, φέρνετε το παράλληλο σύμπαν σας και απέξω γίνεται χαμός και παίζετε και βίντεο και πανηγυρίζετε. Γιατί; Για το ότι έχει γυρίσει η οικονομία στην ύφεση; Για το ότι ξαναγυρίσαμε στα ελλείμματα; Για το ότι αυξάνεται η ανεργία; Για αυτά πανηγυρίζετε;

Ακούω τώρα από το οικονομικό επιτελείο κάτι καταπληκτικές προβλέψεις. Ο κ. Σταθάκης λέει, σε μια γερμανική οικονομική εφημερίδα, ότι θα έχουμε ανάπτυξη 1,5%. Ο κ. Τσίπρας λέει διάφορα, όπως ότι ξαναεμπιστεύονται οι επενδυτές, το 2016 θα είναι μια χρονιά, που η Ελλάδα θα εκπλήξει την παγκόσμια κοινότητα. Τι άλλο μας λέει το Υπουργείο Οικονομικών; Έχουμε έσοδα μεγαλύτερα από ποτέ. Θα βγάλουμε πλεόνασμα.

Βέβαια, αφού οι ληξιπρόθεσμες οφειλές είναι στα 9 δις, αφού αυξήσατε τους φόρους, αφού φέρατε το τρίτο και το χειρότερο μνημόνιο και έχουμε 6 δις μέτρα. Δηλαδή, φορολογείτε τον κόσμο, οπότε μετά επαίρεστε που έχουμε έσοδα από την αυξημένη φορολογία. Αυτά υποσχεθήκατε στον κόσμο;

Να δούμε, τι λένε σοβαροί άνθρωποι στον κόσμο για το τι θα συμβεί στη χώρα μας τον επόμενο χρόνο και ας κρίνει ο καθένας.

ΙΟΒΕ, Τριμηνιαία Έκθεση για την Ελληνική Οικονομία. Ύφεση 1,5% το 2016. Αναβολή επενδύσεων μείον 4%, μετά από πτώση που είχαν 12,5% το 2015, έναντι αύξησης περίπου 10% το 2014. Υποχώρηση της ιδιωτικής κατανάλωσης. Περιστολή της δημόσιας κατανάλωσης. ERNST & YOUNG, Eurozone Forecast, το Δεκέμβριο του 2015. Ύφεση 2,4% το 2016. PRICE WATERHOUSE COOPERS, Εξαγορές και Συγχωνεύσεις Επιχειρήσεων στην Ελλάδα, 2015. Ξέρετε, πώς λέει το 2015 από συναλλακτικής πλευράς; Anno Horribilis, έτσι χαρακτηρίζεται για τη χώρα. Έγιναν 29 εξαγορές και συγχωνεύσεις αξίας μόλις 1,4 δις, ποσό 30% μικρότερο από το 2014. Το οικονομικό κλίμα, λέει η PRICE WATERHOUSE, θα είναι αποτρεπτικό και το 2016 και το 2017. Δεν πειράζει, εγώ θα πιστέψω τον κ. Σταθάκη.

Να δούμε τι λέει και ο Πανελλήνιος Σύνδεσμος Εξαγωγέων και το Κέντρο Εξαγωγικών Ερευνών και Μελετών, γιατί μπορεί να μη σας φτάνουν αυτοί. Απώλειες της τάξης του 1,88 δις ευρώ για το ενδεκάμηνο του 2015, σε σχέση με την αντίστοιχη περίοδο του 2014. Αυτά δεν είναι «θα», αυτά έγιναν, οπότε για να δούμε ποιον θα πιστέψουμε.

Καταλήγω με το Bloomberg. «Μόνο στη Βενεζουέλα και στη Βραζιλία θα έχουν μεγαλύτερη ύφεση από την Ελλάδα», 11/1/2016. Οι οικονομολόγοι αυτοί, προβλέπουν ύφεση 1,8% για την ελληνική οικονομία το 2016, με βάση έρευνες σε 93 χώρες του κόσμου.

Ποιον θέλετε, λοιπόν, να πιστέψουμε;

Αλλά, μέσα στο Ταε Κβο Ντο δεν ισχύουν όλα αυτά, ούτε στα βίντεο του ΣΥΡΙΖΑ ισχύουν όλα αυτά και βεβαίως στον ΣΥΡΙΖΑ δεν μιλάμε για τον Βαρουφάκη, πια. Δεν υπάρχει ο Βαρουφάκης, δεν υπήρξε ποτέ ο Βαρουφάκης. Σήμερα στην τηλεόραση, κάποιος από τον ΣΥΡΙΖΑ είπε «ποιος ασχολείται με τον Βαρουφάκη;». Πλάκα κάνουμε; Τίποτα, κουβέντα, κανείς. Μέσα στο Ταε Κβο Ντο, μέσα στην Επιτροπή Οικονομικών κανείς δεν μιλάει για τον Βαρουφάκη.

Γιατί ο κ. Τσίπρας δεν λέει ένα απλό πράγμα; Δεν του έδωσα εντολή, δεν του είπα ποτέ να τα κάνει αυτά, δεν συμφώνησα ποτέ με όλα αυτά. Γιατί δεν το λέει; Εγώ θα το έλεγα.

Δεν έχω τίποτα άλλο να πω για το νομοσχέδιο, κύριε Πρόεδρε. Ενδεχομένως, να κάνουμε άλλη μια συνεδρίαση της Επιτροπής, μήπως αποφασίσει η Κυβέρνηση να φέρει τις βελτιώσεις.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κυρία Ασημακοπούλου, αφιερώσατε, με το πρόσχημα ότι δεν είναι εδώ ο κ. Τσακαλώτος, όλο το λόγο σας στη χθεσινή μεγαλειώδη συγκέντρωση του ΣΥΡΙΖΑ.

Απλώς, θέλω να σας πω, ότι εμείς κριθήκαμε τρεις φορές.

ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Νέας Δημοκρατίας): Κύριε Πρόεδρε, είναι τρίτη φορά που το κάνετε αυτό. Αν θέλετε να τοποθετηθείτε πολιτικά, αφήστε το Βήμα να προεδρεύσει κάποιος άλλος, κατεβείτε και τοποθετηθείτε. Δεν σας δίνει το δικαίωμα ο Κ.τ.Β. να σχολιάζετε πολιτικά την κρίση του κάθε ανθρώπου που τοποθετείται. Θέλετε να μου πείτε κάτι επί της διαδικασίας, έχει καλώς.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Δεν αφορά μόνο εσάς, αλλά αφορά όλα τα μέλη της Επιτροπής και την Ολομέλεια. Ορισμένα πράγματα είναι απαραίτητα προς τακτοποίηση της αλήθειας. Απάντησα προηγουμένως στον κ. Μανιάτη.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Δεν μπορείτε να τα πείτε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κυρία Ασημακοπούλου, θέλω να σας πω ότι πέραν του ότι κριθήκαμε τρεις φορές και ο κόσμος ήξερε την τελευταία φορά, ότι έχει να αντιμετωπίσει ένα μνημόνιο. Σήμερα, αυτή την ώρα που μιλάμε, λίγο προηγουμένως, ο κ. Στουρνάρας, Διοικητής της Τράπεζας της Ελλάδος είπε ότι η ύφεση το 2015 πήγε μόνο στο 0,5%. Πώς βγάζετε εσείς αυτά τα φοβερά συμπεράσματα για ύφεση το 2016; Και προβλέπει ο ίδιος ο Διοικητής της Τράπεζας της Ελλάδος, πρώην Υπουργός σας, ότι θα υπάρξει ανάπτυξη. Αυτά είναι πράγματα απλά ενημερωτικά για το Σώμα. Ενημερώνω το Σώμα για αυτά που συνέβησαν και τελευταίο, αναβάθμισε η Standard and Poor’s την Ελλάδα.

Το λόγο έχει ο κ. Βορίδης επί του Κανονισμού.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Κύριε Πρόεδρε, ζήσαμε αυτή την πρακτική από προηγούμενη προεδρεύουσα της Βουλής, την Πρόεδρο της Βουλής, η οποία θεωρούσε ότι έχει προσωπική συζήτηση με κάθε ένα βουλευτή. Έλεγε κάτι ένας βουλευτής, απαντούσε η Πρόεδρος της Βουλής. Μην το ξαναζήσουμε με εσάς. Έχετε το δικαίωμα να κάνετε τοποθέτηση όπως όλοι οι βουλευτές, σας το προβλέπει αυτό ο Κανονισμός. Τι δεν έχετε δικαίωμα να κάνετε. Να κάνετε παρέμβαση μετά το πέρας της ομιλίας κάθε ομιλητή.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Αυτό δεν το κάνω και αδικείτε κύριε Βορίδη τον εαυτό σας. Αυτή τη στιγμή έχω το προνόμιο, επειδή κάθομαι εδώ πέρα, να παρακολουθώ τις πολιτικές και οικονομικές εξελίξεις. Διάβασα μόλις πριν, ότι ο κ. Στουρνάρας μίλησε μόνο για ύφεση 0,5% και το 2016 ότι θα έχει ανάπτυξη.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Εγώ για τη συζήτησή μας, θα αναγνωρίσω είστε ο καλύτερα ενημερωμένος από όλους μας. Κατέχετε και τη μοναδική και αυθεντική αλήθεια και πρέπει αυτή να μας την πείτε. Θαυμάσια. Αφήστε το ρόλο του Προέδρου και κατεβείτε να μας πείτε την αλήθεια σας. Δεν μπορεί όμως, να απαντάτε σε κάθε ομιλητή. Δε γίνεται αυτό, απαγορεύεται. Πώς να το πούμε; Γιατί τότε καταργείται η διαλογική συζήτηση μέσα στο Σώμα και είναι συζήτηση Προέδρου και κάθε βουλευτή.

ΓΙΑΝΝΗΣ ΘΕΩΝΑΣ: Θα πρέπει να τηρεί την ημερήσια διάταξη;

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Βεβαίως να την τηρεί.

ΓΙΑΝΝΗΣ ΘΕΩΝΑΣ: Μίλησε επί της ημερησίας διάταξης η κυρία Ασημακοπούλου;

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Κύριε Θεωνά, αν θέλετε να το πάμε αυστηρά, δεν έχω αντίρρηση, γιατί μ’ αρέσει ο Κανονισμός. Το αυστηρά, να ξέρετε, πάει για όλους, δεν είναι για μερικούς, που σημαίνει ότι όταν αρχίζει κάποιος να παρεκβαίνει, Υπουργός κ.λπ., πάλι έχω την ίδια αξίωση από τον Πρόεδρο.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Βορίδη, για να τελειώσει η κουβέντα, εγώ έχω πάρει μαθήματα, τον θεωρώ ένα εξαιρετικό προεδρεύοντα στις συνεδριάσεις, είναι ο κ. Νικήτας Κακλαμάνης. Ο κ. Κακλαμάνης, επανειλημμένα, έχει διακόψει βουλευτές που έχουν ξεφύγει από το θέμα και έχει μάλιστα κριτικάρει επί της ουσίας των λεχθέντων των βουλευτών όλων των κομμάτων και ιδίως της Νέας Δημοκρατίας για να μη φανεί ότι δεν είναι αντικειμενικός. Έχω μάθει από την πρώτη μου θητεία στη Βουλή το πώς προεδρεύει ο κ. Κακλαμάνης και φυσικά και άλλοι. Άρα, μπορώ να σχολιάσω όταν ξεφεύγει. Εάν είναι επί του νομοσχεδίου, δεν ανοίγω το στόμα μου.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Όχι να σχολιάζετε, μπορείτε να τον επαναφέρετε στο θέμα.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Δέκα φορές είπα να επαναφερθεί στο θέμα.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Άλλο αυτό, εκεί έχετε τα δικαιώματά σας, ως προεδρεύων, δικαίωμα σχολιασμού δεν έχετε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Τον λόγο έχει ο Ειδικός Αγορητής του Λαϊκού Συνδέσμου , Χρυσή Αυγή , ο κ. Καρακώστας. Ήλθε και ο κ.Αλεξιάδης, στο παρελθόν απ' ό,τι πληροφορούμαι, περιμέναμε τον Υπουργό, και τρία τέταρτα. Τον λόγο έχει ο Ειδικός Αγορητής του Λαϊκού Συνδέσμου - Χρυσή Αυγή, κ. Καρακώστας.

ΕΥΑΓΓΕΛΟΣ ΚΑΡΑΚΩΣΤΑΣ (Ειδικός Αγορητής του Λαϊκού Συνδέσμου - Χρυσή Αυγή): Είναι εμφανής η θεσμική δυνατότητα, την οποία έχει η ελληνική πολιτεία, να δημιουργήσει και το κυριότερο, να εφαρμόσει ένα πλαίσιο ικανοποιητικού και επαρκούς ελέγχου των ασφαλιστικών και αντασφαλιστικών δραστηριοτήτων στην χώρα μας. Όπως επίσης είναι εμφανής και η οικονομικά και πολιτικά, διαπλεκόμενη τακτική, η οποία ακολουθήθηκε και εξακολουθεί να ασκείται από τους κυβερνώντες, αναφορικά με τις επιχειρήσεις ασφαλιστικών και αντασφαλιστικών δραστηριοτήτων.

Όταν έχουν λάβει χώρα γεγονότα, όπως αυτό που συνέβη με τις ασφαλιστικές εταιρείες του Παύλου Ψωμιάδη, είναι ασφαλές εκ του αποτελέσματος το συμπέρασμα, πως το μεταπολιτευτικό κράτος διαχρονικά, επέδειξε ένοχη σιωπή και ανοχή, ενθαρρύνοντας διάφορους επιτήδειους, να επιδίδονται στην εξαπάτηση των Ελλήνων, οι οποίοι έχαναν τις οικονομίες μιας ζωής. Οι ίδιοι, αποκομίζοντας τεράστια κέρδη και βεβαίως η εκάστοτε κυβερνώσα, πολιτική σκηνή, αποκομίζοντας τα ανταλλάγματα σε πολιτικό και οικονομικό επίπεδο.

Ένα σημαντικό τμήμα του προτεινόμενου σχεδίου νόμου, αποτελεί το κεφάλαιο Θ΄, σχετικά με τα υποκαταστήματα ασφαλιστικών και αντασφαλιστικών επιχειρήσεων, τρίτων χωρών. Στη διάταξη του άρθρου 130, περιγράφεται η διαδικασία και οι προϋποθέσεις κατά τις οποίες η εποπτική αρχή θα κρίνει σχετικά με την αδειοδότηση επιχειρήσεων από τρίτες χώρες, προκειμένου αυτές να δραστηριοποιηθούν στην Ελλάδα. Κατά τη σημερινή δύσκολη περίοδο για την πατρίδα, αυτός ο επιχειρηματικός χώρος αποτελεί άλλο ένα πεδίο στο οποίο βάλλονται οι ελληνικές επιχειρήσεις, οι οποίες απασχολούν χιλιάδες συμπολίτες μας, με σκοπό τον πλήρη αφανισμό τους και την αντικατάστασή τους από αλλοδαπές πολυεθνικές.

Ειδικότερα η εξοντωτική φορολόγηση, το απαγορευτικό νομικό πλαίσιο ίδρυσης και λειτουργίας, η δυσμενής οικονομική κατάσταση των Ελλήνων, η αυστηρή επίβλεψη και οι εξοντωτικοί έλεγχοι, αποτελούν την καθημερινή πραγματικότητα την οποία βιώνουν οι ελληνικές επιχειρήσεις ασφαλιστικών και αντασφαλιστικών δραστηριοτήτων, σε αντίθεση με τις αλλοδαπές, άρτι αφιχθείσες και αγνώστου οικονομικού επιπέδου, οι οποίες μάλιστα δεν υπόκεινται στο σύνολο των εγχώριων διατάξεων και των νομικών και φορολογικών ρυθμίσεων, αλλά εν πολλοίς, οι δραστηριότητες τους ενεργούνται με βάση το δίκαιο της έδρας τους, όπως π.χ. προβλέπεται στη δεύτερη παράγραφο του άρθρου 147, όπου αναφέρει ότι «ασφαλιστικές και αντασφαλιστικές επιχειρήσεις, οι οποίες εδρεύουν σε άλλα κράτη, επιτρέπεται να παρέχουν ασφαλίσεις στην Ελλάδα, με τον ίδιο τρόπο που τις ασκούν στην χώρα καταγωγής τους».

Σε κάθε περίπτωση δημιουργούνται συνθήκες αθέμιτου ανταγωνισμού, εντός του ορίου της ελληνικής επικράτειας, και πάντοτε σε βάρος των ελληνικών οικονομικών συμφερόντων και των Ελλήνων εργαζομένων.

Ένα ακόμα σημαντικό σημείο του προτεινόμενου σχεδίου νόμου, είναι η εξυγίανση και η εκκαθάριση των ασφαλιστικών και αντασφαλιστικών επιχειρήσεων, των οποίων οι άδειες ανακαλούνται. Στο τέταρτο μέρος του προτεινόμενου σχεδίου νόμου, κεφάλαιο Α-Β-Γ, γίνεται αναφορά στα θέματα εξυγίανσης και εκκαθάρισης των ασφαλιστικών επιχειρήσεων, με έδρα την Ελλάδα. Στην περίπτωση κατά την οποία μια ασφαλιστική εταιρεία οδηγείται σε ανάκληση της άδειας της, οι ασφαλιστικές συμβάσεις τις οποίες πλήρωσαν οι πελάτες της και αφορούν στον κλάδο των «ζημιών οχημάτων», και μόνον αυτές, εξακολουθούν να βρίσκονται σε ισχύ, μόνο για ένα μήνα και καλύπτονται από το επικουρικό κεφάλαιο, κατά το άρθρο 235 του προτεινόμενου σχεδίου νόμου. Για το τυχόν χρονικό υπόλοιπο της σύμβασης, οι ασφαλισμένοι χάνουν τα χρήματά, τα οποία κατέβαλαν και αφορούσαν στο χρονικό σύνολο του συμβολαίου τους.

Για τα ασφαλιστήρια συμβόλαια πυρρός, κλοπής, μεταφορών και τα λοιπά, καθώς και κυρίως για τα ασφαλιστήρια ζωής και υγείας, δεν προβλέπεται καμία κάλυψη των πολιτών. Οι προμηθευτές της ασφαλιστικής επιχείρησης, οι εργαζόμενοι, οι πελάτες, μένουν εκτεθειμένοι και απλώς αναμένουν μήπως και τυχόν ικανοποιηθούν από τα αποτελέσματα της ασφαλιστικής εκκαθάρισης.

Συνεπώς η ανεπάρκεια, η οποία είναι εσκεμμένη πολλές φορές, του κράτους, στον τομέα της εποπτείας των ασφαλιστικών επιχειρήσεων, έχει ως συνέπεια την εμφάνιση περιπτώσεων, κατά τις οποίες διάφοροι επιτήδειοι, με την κάλυψη και ανοχή του κράτους, έχουν εξαπατήσει τους Έλληνες πολίτες, έχουν υπεξαιρέσει, άλλοτε μεγάλα και άλλοτε μικρότερα χρηματικά ποσά, πλουτίζοντας παράνομα σε βάρος του ελληνικού λαού.

(Συνέχεια ομιλίας κ. ΕΥΑΓΓΕΛΟΥ ΚΑΡΑΚΩΣΤΑ, Ειδικού Αγορητή του Λαϊκού Συνδέσμου - Χρυσή Αυγή)

Επιπλέον, το πλαίσιο το οποίο έχει, ήδη, διαμορφωθεί και θα παγιωθεί με τις διατάξεις του προτεινόμενου σχεδίου νόμου θα ολοκληρώσει τον καθολικό αφανισμό των αμιγώς ελληνικών ασφαλιστικών και αντασφαλιστικών επιχειρήσεων, οδηγώντας στην ανεργία και την εξαθλίωση ακόμη περισσότερους Έλληνες προς όφελος των πολυεθνικών, οι οποίες θα αναλάβουν τον πλήρη έλεγχο και αυτού του επιχειρηματικού τομέα της πατρίδας μας. Γι’ αυτό και όπως είπαμε και στις προηγούμενες τοποθετήσεις μας καταψηφίζουμε επί της αρχής το νομοσχέδιο. Σας ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Τον λόγο έχει ο Ειδικός Αγορητής του Κουμμουνιστικού Κόμματος Ελλάδος, κ. Βαρδαλής.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κουμμουνιστικού Κόμματος Ελλάδος): Η άποψη του ΚΚΕ διατυπώθηκε με σαφήνεια στις προηγούμενες συνεδριάσεις της Επιτροπής. Συνοψίζοντας θα ήθελα να πω, και επί της αρχής, και επί των άρθρων, ότι από την μία μεριά κατεδαφίζεται την κοινωνική ασφάλιση και από την άλλη μεριά «στρώνεται» το δρόμο στους ομίλους της ιδιωτικής ασφάλισης. Δεν είναι τυχαίο άλλωστε που και τα δύο εξελίσσονται την ίδια χρονική περίοδο. Η Οδηγία της Ευρωπαϊκής Ένωσης αυστηροποιεί το Ευρωπαϊκό Πλαίσιο και ισχυροποιεί την εποπτεύουσα αρχή με κύριο στόχο την διασφάλιση της ανταγωνιστικότητας των μονοπωλιακών ομίλων, την παραπέρα εμπορευματοποίηση της ασφάλισης δίνοντας προσωρινή διέξοδο στην υπερ-συσσώρευση κεφαλαίων, την κεφαλαιοποίηση των ασφαλίστρων και την αξιοποίησή τους για καπιταλιστικές επενδύσεις.

Για πρώτη φορά άλλωστε εισάγεται η έννοια των επιλέξιμων επενδύσεων σε έργα υποδομής. Σκοπός σας δεν είναι η διασφάλιση των ασφαλισμένων. Το όποιο ποσό, δηλαδή το ασφάλιστρο, που με θυσίες θα καταβάλουν οι λαϊκές οικογένειες στις ασφαλιστικές επιχειρήσεις θα εξαρτάται από την αγορά με τον ορατό κίνδυνο, αν όχι την βεβαιότητα, να μην πάρουν στο τέλος ούτε καν τα χρήματα που έδωσαν καθώς επίσης και να τα χάσουν όλα. Με μαθηματική ακρίβεια η συγκεκριμένη Οδηγία θα οδηγήσει σε εξαγορές και συγχωνεύσεις από τους μεγάλους ομίλους του κλάδου. Δηλαδή, με μεγαλύτερη συγκέντρωση και συγκεντροποίηση του κεφαλαίου για να μπορούν να ανταποκριθούν στις συνθήκες αυξημένης πελατείας που τροφοδοτεί η διάλυση των κοινωνικοασφαλιστικών συστημάτων σε όλη την Ευρωπαϊκή Ένωση. Αυτό που, εσείς, προωθείτε τόσο σε ευρωπαϊκό όσο και σε εθνικό επίπεδο είναι να δοθούν κίνητρα για την αύξηση των επενδύσεων σε έργα υποδομής. Αλλάζατε το θεσμικό πλαίσιο για να «σπρώξετε» σε ασφαλιστικές εταιρείες επενδυτών μια δυναμική είσοδο στην ευρωπαϊκή και την παγκόσμια «σκακιέρα» των επενδύσεων σε έργα υποδομής. Από όλα τα παραπάνω δείχνει πως η συγκυβέρνηση ΣΥΡΙΖΑ – ΑΝΕΛ υπηρετεί τα συμφέροντα του κεφαλαίου.

Κυρίες και κύριοι βουλευτές το πραγματικό ερώτημα είναι εάν η ασφάλιση είναι εμπόρευμα ή δικαίωμα; Το πώς απαντά κανείς σε αυτό το ερώτημα δείχνει και με ποιον είναι η εμπορευματοποίηση της ασφάλισης, και έχει στόχο τη θωράκιση της κερδοφορίας του κεφαλαίου. Παράλληλα ελαχιστοποιεί την κοινωνική δαπάνη φορτώνοντάς την στη πλάτη των εργαζομένων και καταργεί την καθολικότητα της ασφάλισης, δηλαδή όποιος έχει μπορεί και να αγοράσει. Επίσης οδηγεί σε αδυναμία κάλυψης των συνδυασμένων αναγκών των εργαζομένων και των λαϊκών οικογενειών. Με την Κύρωση της Συμφωνίας, επιταχύνεται η συγκέντρωση και την συγκεντροποίηση των κεφαλαίων στον κλάδο της ιδιωτικής ασφάλισης με στόχο να συγκεντρωθούν κεφάλαια που θα είναι αξιοποιήσιμα για επενδύσεις και που θα βοηθήσουν την ανάπτυξη της οικονομίας, δηλαδή την ανάπτυξη των κερδών του μεγάλου κεφαλαίου. Γι’ αυτό το λόγο το ΚΚΕ θα καταψηφίσει το συγκεκριμένο σχέδιο νόμου και επί της αρχής και επί των άρθρων. Σας ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Τον λόγο έχει ο Ειδικός Αγορητής του «Ποταμιού», κ. Θεοχάρης.

ΘΕΟΧΑΡΗΣ ΘΕΟΧΑΡΗΣ (Ειδικός Αγορητής του «Ποταμιού»): Ευχαριστώ, κύριε Πρόεδρε.

Ένα χρόνο ΣΥ.ΡΙΖ.Α. κλείσαμε, και πράγματι, αυτό το ωραίο βίντεο μας θύμισε τις ωραίες στιγμές, τις επιτυχίες με το «κλείσιμο» των τραπεζών, τις ελλείψεις στα νοσοκομεία που δεν έχουν ούτε για φάρμακα, τα ρουσφέτια, τα ξαδέλφια, τα αδέλφια, τελευταίο κρούσμα η κόρη της ανιψιάς του κυρίου Κουρουμπλή, μπήκε κι αυτή μετακλητή, έχετε λύσει το μισό πρόβλημα της ανεργίας των συγγενών του ΣΥ.ΡΙΖ.Α., ελπίζω τον δεύτερο χρόνο να λύσετε και το υπόλοιπο. Τώρα, βέβαια, έχουμε και τα πορίσματα με τα προβλήματα στον ΟΛΠ, τις εταιρείες συμφερόντων του κυρίου Σπίρτζη, τη διαφθορά, όλα αυτά. Δεν έχετε καταφέρει ακόμα να μάθετε πώς κυβερνάν, έχετε καταφέρει όμως να μάθετε πως να συνεχίζεται ακριβώς τις ίδιες πρακτικές των μετακλητών που είχαμε και προηγουμένως. Θα τα κρίνει, όμως, αυτά ο ελληνικός λαός, όπως μας κρίνει όλους. Κι εμάς μας κρίνει γι’ αυτά που λέμε, εσάς σας κρίνει για αυτά που λέτε και για αυτά που κάνετε και για την τεράστια απόσταση, «όσο μεγάλα κανιά», που λένε και στο χωριό μου, να έχετε δεν μπορείτε να γεφυρώσετε την απόσταση μεταξύ έργων και λόγων.

Κυρίες και κύριοι συνάδελφοι, που επί του προκειμένου. Μέχρι σήμερα, η ασφαλιστική αγορά λειτουργούσε με βάση νομοθέτημα του 1970, το οποίο έχει υποστεί μια πληθώρα περίπλοκων τροποποιήσεων κατά το πέρασμα αυτό των δεκαετιών. Το αποτέλεσμα είναι ένα κοινωνικό αγαθό όπως είναι η ασφάλιση, να μην διασφαλίζεται όπως θα έπρεπε. Αυτό, είναι από μόνο του ένα έξοχο παράδειγμα του πώς θα ρυθμίζουμε μια σειρά από σημαντικότατα ζητήματα, με «μπαλώματα», τροποποιήσεις, καθιστώντας το πλαίσιο δύσχρηστο και αναποτελεσματικό.

Η ασφάλιση, και θα το δούμε και στο ασφαλιστικό, είναι το κατεξοχήν πρόβλημα που ο λαϊκισμός δεν μπορεί να λύσει. Είναι ένα πρόβλημα, στο οποίο πρέπει «συμμαζευτούμε» φέτος, του χρόνου, σε δύο χρόνια, ώστε να έχουν κάποιοι άνθρωποι σύνταξης σε 20, 30,40 χρόνια. Ο λαϊκισμός αυτό δεν αφήνει να το λύσουμε, και δεν σας αφήνει να το λύσετε και με το νομοσχέδιο που θέλετε να μας φέρατε. Αυτά είναι τα φαινόμενα και οι συνέπειες που θέλουμε να αποφύγουμε όταν μιλάμε για απλοποίηση και κωδικοποίηση της νομοθεσίας, αυτά τα «μπαλώματα» που μεγαλώνουν, ως μια θεμελιώδη πολιτική παρέμβαση.

Πρέπει, επιτέλους, η κυβέρνηση να μην αλλάζει τα πλαίσια συνεχώς και συνεχώς και ίσως θα έπρεπε να σκεφτούμε και κάποιες παρεμβάσεις. Ίσως θα έπρεπε να είναι αυξημένες οι πλειοψηφίες- κι αυτό το καταθέτω ως μια ιδέα ενδεχομένως και για το σύνταγμα- όταν θέλουμε να περάσουμε τροπολογίες σε άρτι ψηφισθέντα νομοσχέδια. Να μην μπορούμε να αλλάξουμε με τροπολογιούλες στα νομοσχέδια 15 μέρες, 20 μέρες, ένα μήνα κι έξι μήνες, ακόμη, εγώ θα έλεγα, από τη στιγμή που έχουν ψηφιστεί. Να αρχίσει επιτέλους η κυβέρνηση να σκέφτεται και να γράφει σωστά τα νομοσχέδια τα οποία φέρνει στη Βουλή προς ψήφιση.

Από αυτή την άποψη και μόνο, η ενσωμάτωση της … από την απλοποίηση, δηλαδή, στο Εθνικό Δίκαιο, αποτελεί ένα θετικότατο βήμα που θα επιτρέψει στην ασφαλιστική αγορά να λειτουργήσει με ένα πιο σύγχρονο και σταθερό πλαίσιο. Απ' την άλλη, δεν μπορώ να μην ξαναθίξω- τα είπαμε και μαζί εδώ στην Επιτροπή- το γεγονός ότι συζητάμε σήμερα για μια Οδηγία που ολοκληρώθηκε το 2009, τροποποιήθηκε το 2013 και η προθεσμία ενσωμάτωσης ήταν η 31η Μαρτίου του 2015. Ενώ παράλληλα, η εφαρμογή της υποτίθεται ότι θα έπρεπε να έχει ξεκινήσει από 1η Ιανουαρίου φέτος.

Προφανώς, η κυβέρνηση από το Μάρτιο έως τον Γενάρη είχε άλλα ζητήματα στο μυαλό της, ήθελε να γεμίσει το βίντεο αλλά δεν μπορούσε να θέσει την ασφαλιστική αγορά σε σωστό πλαίσιο, θεωρώντας τη λειτουργία και τη φερεγγυότητα της ασφαλιστικής αγοράς ως δευτερεύον ζήτημα. Δυστυχώς, όμως, όπως μας είπε και η Εκπρόσωπος της Τράπεζας της Ελλάδας, αυτή η καθυστέρηση «εξαφάνισε» το διάστημα προσαρμογής στη Φερεγγυότητα ΙΙ και των φορέων και των εταιριών. Η απώλεια του χρόνου προσαρμογής δημιουργεί κινδύνους στα ζητήματα, κυρίως του δεύτερου πυλώνα, δηλαδή, της εταιρικής διακυβέρνησης και εν τέλει αποδυναμώνει την ανταγωνιστική θέση των μικρότερων ελληνικών ασφαλιστικών εταιρειών.

Όπως είπαμε, με τηνSolvency II τα διοικητικά συμβούλια αποκτούν ουσιαστικό ρόλο στη λειτουργία και την εποπτεία των εταιριών. Η επιλογή προσώπων, η ίδια η λειτουργία τους και η αξιολόγησή τους θα γίνεται με αυστηρά κριτήρια. Αυτό, εκ των πραγμάτων, αλλάζει εκ θεμελίων τον τρόπο λειτουργίας των μικρών ελληνικών ασφαλιστικών εταιρειών και μπορεί να οδηγήσει, όπως είπε και ο συνάδελφος από το ΚΚΕ, πράγματι, σε συγχωνεύσεις και σε εξαγορές των μικρότερων εταιρειών. Αυτό είναι αλήθεια. Από την άλλη, οι μικρότερες εταιρείες είναι και οι πιο ευάλωτες σ’ αυτού του είδους τους κινδύνους και να αφήσουν απλήρωτους τους ασφαλισμένους τους. Επίσης, σημαίνει όχι μόνο ένα σημαντικό χρονικό διάστημα προσαρμογής, αλλά και υψηλά κόστη, διότι πρέπει να γίνουν πολύ γρήγορα οι προσαρμογές. Είναι, λοιπόν, σαφές, ότι η καθυστέρηση καθιστά τις μικρότερες από αυτές τις εταιρείες ευάλωτες στον ανταγωνισμό.

Στο κεντρικό ζήτημα των προτιμήσεων των κεφαλαιακών αναγκών, δηλαδή στο έκτο κεφάλαιο του νομοσχεδίου, θα ήθελα να ξαναπώ, ότι πρόβλημα δημιουργείται από τις χαμηλές αποτιμήσεις σε τιμές αγοράς των ελληνικών ομολόγων και των ακινήτων που κατέχουν στο ενεργητικό τους οι ελληνικές ασφαλιστικές εταιρείες. Επίσης, να επισημάνω ξανά τα προβλήματα που δημιουργούν τα capital controls στην αποτελεσματική διαχείριση του ενεργητικού των ασφαλιστικών εταιρειών, αλλά και στις πωλήσεις μιας σειράς προϊόντων, όπως οι κλάδου ζωής και αμοιβαίων κεφαλαίων.

Αναφορικά με το άρθρο 87, σχετικά με την αποτίμηση των κεφαλαιακών αναγκών, αν και ουσιαστικά μόνο μία εταιρεία του κλάδου εφαρμόζει μερικώς εσωτερικό υπόδειγμα, έναντι του βασικού μοντέλου, το ζήτημα παραμένει. Οι διεθνείς εταιρείες θα μπορούσαν να βρεθούν και θα βρεθούν συν τω χρόνω σε πλεονεκτική ανταγωνιστική θέση με κεφαλαιακές απαιτήσεις, σαφώς χαμηλότερες των μικρότερων εγχώριων εταιριών.

Κλείνοντας, επιθυμώ να υπογραμμίσω τον προβληματισμό μου για το άρθρο 248 παράγραφος 3, στο οποίο αναφέρει ότι με την έναρξη ισχύος του παρόντος νόμου λήγει αυτοδικαίως η θητεία των ασφαλιστικών ακαθάριστων. Με την πληθώρα των ασφαλιστικών υπό εκκαθάριση, με τα γνωστά προβλήματα του παρελθόντος, με τους χιλιάδες ασφαλισμένους και εργαζόμενους που αναμένουν να αποζημιωθούν, με τις εκκρεμότητες σε θέματα πωλήσεων περιουσιακών στοιχείων, αυτή η διάταξη θα μπορούσε να επιφέρει μεγάλες καθυστερήσεις, τεράστια ταλαιπωρία και μεγάλες δυσκολίες σε χιλιάδες συμπολίτες μας. Θα επιθυμούσα μια απάντηση από τον Υπουργό, σε σχέση με αυτό το θέμα.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Χρήστος Αντωνίου, Δημήτρης Βέττας, Δημήτρης Γάκης, Στάθης Γιαννακίδης, Γιάννης Γκιόλας, Γιώργος Δημαράς, Αφροδίτη Θεοπεφτάτου, Γιάννης Θεωνάς, Κατερίνα Ιγγλέζη, Γιάννης Θεοφύλακτος, Γεωργία Γεννιά, Αλέξανδρος Μεϊκόπουλος, Γιάννης Μιχελογιαννάκης, Μάκης Μπαλαούρας, Χρήστος Μπγιάλας, Σάκης Παπαδόπουλος, Χριστόφορος Παπαδόπουλος, Κατερίνα Παπανάτσιου, Γιάννης Σηφάκης, Νίκος Συρμαλένιος, Αλέξανδρος Τριανταφυλλίδης, Άννα – Μισέλ Ασημακοπούλου, Χρήστος Μπουκώρος, Μαυρουδής (Μάκης) Βορίδης, Χρίστος Δήμας, Σάββας Αναστασιάδης, Μάριος Σαλμάς, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Χατζηδάκης, Γεώργιος Γερμενής, Ευάγγελος Καρακώστας, Ηλίας Παναγιώταρος, Ιωάννης Κουτσούκος, Ιωάννης Μανιάτης, Αθανάσιος Βαρδαλής, Ιωάννης Δελής, Διαμάντω Μανωλάκου, Σπυρίδων Δανέλλης, Θεοχάρης Θεοχάρης, Δημήτρης Καμμένος, Δημήτριος Καβαδέλλας, Γεώργιος Κατσιαντώνης και Νικόλαος Νικολόπουλος.

ΜΑΚΗΣ ΜΠΑΛΑΟΥΡΑΣ(Πρόεδρος της Επιτροπής): Κύριε Θεοχάρη, δεν ήσασταν παρών φαίνεται που έγινε ολόκληρη συζήτηση. Το λόγο έχει ο Αναπληρωτής Υπουργός Οικονομικών, κ. Αλεξιάδης.

ΤΡΥΦΩΝ ΑΛΕΞΙΑΔΗΣ(Αναπληρωτής Υπουργός Οικονομικών): Το θέμα δεν είναι να πεις πολλά, το θέμα είναι να πείθεις την κοινωνία και θα συμφωνήσω απόλυτα με τον κ. Θεοχάρη, ότι κρίνει ο λαός, ευτυχώς. Θέλω να καταθέσω κάποιες νομοτεχνικές βελτιώσεις στο σχέδιο νόμου, για τις οποίες θα πω τα πολύ βασικά.

Στο άρθρο 166, η προτεινόμενη τροποποίηση του άρθρου γίνεται με σκοπό να ανταποκρίνεται η διάταξη στο ισχύον νομικό πλαίσιο στην Ελλάδα, δηλαδή στο γεγονός ότι δεν προβλέπεται από την κείμενη νομοθεσία, ότι οι συμβάσεις του κλάδου 2 του άρθρου 4 του παρόντος, δύναται να αντικαθιστούν εν μέρει ή πλήρως την κάλυψη ασθένειας που παρέχεται από το καθεστώς κοινωνικής ασφάλισης στην Ελλάδα.

Στα άρθρα 240 - 241, οι προτεινόμενες τροποποιήσεις γίνονται με σκοπό την άρση τυχόν ασαφειών, ως προς τον τρόπο ενσωμάτωσης των αντίστοιχων άρθρων της Οδηγίας 2009/118 και ιδίως, ως προς τη μεταχείριση των προβλεπόμενων στην παράγραφο 3 του άρθρου 240, προνομίων.

Η τροποποίηση του άρθρου 243 είναι νομοτεχνική και συνδέεται με τις ανωτέρω τροποποιήσεις. Έτσι η παράγραφος 3 του άρθρου 240 του σχεδίου νόμου, αντικαθίστανται και γίνεται πλέον παράγραφος 3. Επίσης, κατά παρέκκλιση των διατάξεων της παραγράφου 1 του παρόντος, οι ακόλουθες απαιτήσεις έχουν προνόμιο επί του συνόλου των στοιχείων του ενεργητικού της επιχείρησης, που προηγείται των απαιτήσεων από ασφάλιση υπό τις προϋποθέσεις του άρθρου 241, οι απαιτήσεις των εργαζομένων που απορρέουν από συμβάσεις απασχόλησης άλλης εργασιακής σχέσης κ.λπ..

Επίσης, στο άρθρο 224, στο τελευταίο εδάφιο της παραγράφου 5 του άρθρου, μετά τις λέξεις «λοιπών συμφωνιών» προστίθενται οι λέξεις «συμπεριλαμβανομένων των συμβάσεων εξαρτημένης εργασίας ή έμμισθης εντολής».

Στο άρθρο 229, στο τέλος της παραγράφου 1, προστίθενται οι λέξεις «εξαιρουμένων των απαιτήσεων από την παροχή εξαρτημένης εργασίας ή από έμμισθη εντολή».

Στο άρθρο 248, στο δεύτερο εδάφιο της περίπτωσης β΄ της παραγράφου 7 του άρθρου, μετά τις λέξεις «συμπλήρωση του» προστίθενται οι λέξεις «υπολοίπου του».

Σε ότι αφορά στο άρθρο 279, γίνονται αποδεκτές οι προτάσεις που κατατίθενται, διότι εμείς, όπως έχουμε πει, είμαστε υπέρ του διαλόγου και οτιδήποτε θετικό το αποδεχόμαστε. Η πρόταση ήταν ό,τι ζητείται παράταση μέχρι και το 2020 της αναστολής αναγκαστικών εκτελέσεων σε βάρος του επικουρικού κεφαλαίου. Η θέση μας είναι ότι συμφωνούμε έως το 2018, ώστε να μην υπάρχουν επιπλέον καθυστερήσεις στις πληρωμές των ασφαλισμένων προς το επικουρικό. Αυτά σε ότι αφορά τις τροπολογίες, τις νομοτεχνικές βελτιώσεις.

Για το άρθρο 241 και 279, θα ήθελα να σας πω, ότι είναι στο Γενικό Λογιστήριο του Κράτους, αναμένουμε την Έκθεση και θα κατατεθούν εμπρόθεσμα. Στο άρθρο 241, γίνεται αναδιατύπωση της παρ. 1, ώστε να μην υπάρχουν αμφιβολίες ως προς τον τρόπο ενσωμάτωσης στο σχετικό άρθρο της Οδηγίας και στο άρθρο 279, παρατείνεται η ισχύουσα αναστολή αναγκαστικών εκτελέσεων σε βάρος του επικουρικού έως τις 31.12.2018, δηλαδή για δύο χρόνια ακόμη.

Με αφορμή όμως, όσων ακούστηκαν και πολύ συνοπτικά στο χρόνο που έχω για να μην μου κάνει παρατήρηση ούτε ο κ. Πρόεδρος ούτε κάποιος άλλος, με θρησκευτική ευλάβεια τηρώ όλους τους Κανονισμούς. Ζητώ συγγνώμη για την καθυστέρηση, αλλά έπρεπε να απαντήσω στις ερωτήσεις δύο παρισταμένων Βουλευτών στην Ολομέλεια. Ο κ. Τσακαλώτος, λόγω έκτακτου γεγονότος δεν μπορεί να είναι παρών. Προσπαθούμε, λοιπόν, σύμφωνα με την ευαγγελική ρήση «και τούτο ποιείν κακείνο μη αφιέναι», να κάνουμε τα πάντα και ανταποκρινόμαστε και σε αυτά και εφόσον, είπαμε για αυτά τα ζητήματα, θα ήθελα να απαντήσω σε κάποια γενικά ζητήματα που τέθηκαν και τις προηγούμενες ημέρες και σήμερα.

Συζητάμε σήμερα ένα νομοσχέδιο που αφορά την ιδιωτική ασφάλιση. Για να πάει κάποιος στην ιδιωτική ασφάλιση έχει προβλήματα η δημόσια ασφάλιση, η κοινωνική ασφάλιση και πρέπει να απαντήσουμε, μετά από ένα χρόνο αριστερά, ο ΣΥΡΙΖΑ φταίει που η δημόσια ασφάλιση, η κοινωνική ασφάλιση είναι εδώ;

Ποια κόμματα έχουν την ευθύνη για αυτά που έγιναν, για τις αμαρτωλές διοικήσεις, για το PSI και για τη διαχείριση όλων αυτών των πραγμάτων;

Και τέλος, ποια κόμματα έχουν την ευθύνη και ποιες πολιτικές οδήγησαν εδώ, ώστε να υπάρχουν «τρύπες» στο σύστημα ελέγχου της ιδιωτικής ασφάλισης και να γίνεται το πάρτι αυτό και τώρα και αυτό που έγινε και επέτρεψε να χαθούν χρήματα ασφαλισμένων; Διότι κάποιοι εδώ έρχονται ως αθώοι του αίματος, σαν να μην υπήρχε τίποτε στην Ελλάδα πριν, όμως έχουν σοβαρότατες ευθύνες και κάποτε πρέπει να τις αναλάβουν.

Κλείνοντας, επειδή ακούμε και μια κριτική και ακούστηκε και σήμερα, δεν κατάλαβα όταν μιλάμε για κριτική στο ΣΥΡΙΖΑ, για οικογενειοκρατία, όταν μιλάμε για προσλήψεις, όταν μιλάμε για διαχείριση δημοσίου χρήματος, ποιοι μας καταγγέλλουν για αυτά;

Αυτοί που είναι συνώνυμο της οικογενειοκρατίας; Αυτοί που διόριζαν κατά εκατοντάδες και έφτασαν το δημόσιο να είναι οι πάντες από το δικό τους πολιτικό και συνδικαλιστικό χώρο; Αυτοί που διαχειρίστηκαν το δημόσιο για να τακτοποιήσουν τα δικά τους παιδιά, για να φέρουν τις αμαρτωλές τροπολογίες με τις οποίες τακτοποιούσαν δικές τους υποθέσεις; Αυτοί οι οποίοι διαχειρίστηκαν το δημόσιο χρήμα και σήμερα εμείς είμαστε αναγκασμένοι να παίρνουμε μέτρα και μας κουνούν το δάκτυλο;

Έ! Όχι κύριοι, δεν δικαιούστε δια να ομιλείτε για αυτά τα πράγματα, διότι η δική σας πολιτική μας έφερε εδώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Αλεξιάδη, και εσείς υπερβήκατε το πλαίσιο το οποίο έχουμε συνομολογήσει. Το λόγο έχει η κυρία Ασημακοπούλου.

ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της ΝΔ): Κύριε Υπουργέ, θα ήθελα να μου διευκρινίσετε, παρακαλώ, αυτές οι συζητήσεις που κάναμε για το επικουρικό, για τον κόφτη, για τους εκκαθαριστές, όλα αυτά τα ζητήματα δεν θα τα πραγματευτεί η Κυβέρνηση σε αυτό το νομοσχέδιο; Όλες αυτές οι συζητήσεις που κάναμε δεν έρχονται ως βελτιώσεις, δεν γίνονται δεκτές.

ΤΡΥΦΩΝΑΣ ΑΛΕΞΙΑΔΗΣ (Αναπληρωτής Υπουργός Οικονομικών): Βελτιώσεις εννοείται στο θέμα του ασφαλιστικού συστήματος γενικότερα;

ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της ΝΔ): Όχι, όχι. Σας ερωτώ συγκεκριμένο πράγμα τώρα, για το νομοσχέδιο. Την περασμένη φορά συζητήσαμε διάφορες προτάσεις, οι οποίες ήρθαν από τους φορείς, όσον αφορά το επικουρικό κεφάλαιο. Συγκεκριμένα υπήρχε μια τοποθέτηση όσον αφορά στον κόφτη για την ψυχική οδύνη. Υπήρχαν αιτήματα σχετικά με τις αποζημιώσεις, υπήρχαν αιτήματα σχετικά με τους εκκαθαριστές, την παράταση για ένα εξάμηνο της θητείας τους και να έχουν συνολική θητεία τουλάχιστον μια πενταετία. Υπήρχαν κάποια συγκεκριμένα ζητήματα τα οποία ετέθησαν στον Υπουργό, ο οποίος δεσμεύτηκε ότι σήμερα θα έχει μια συμπληρωματική πρόταση, όσον αφορά αυτά τα θέματα και ερωτώ, επειδή δεν έχω δει τις νομοτεχνικές βελτιώσεις, αυτά θα τα πραγματευτεί η Κυβέρνηση ή τη συζήτηση αυτή την παραπέμπει σε κάποια άλλη στιγμή;

ΤΡΥΦΩΝΑΣ ΑΛΕΞΙΑΔΗΣ (Αναπληρωτής Υπουργός Οικονομικών): Θα έχετε αναλυτική απάντηση.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Θεοχάρης.

ΘΕΟΧΑΡΗΣ ΘΕΟΧΑΡΗΣ (Ειδικός Αγορητής του «Ποταμιού»): Ευχαριστώ πολύ, νομίζω ότι δεν πρέπει να μείνει ασχολίαστο το γεγονός ότι ο Υπουργός εξέφρασε τη φιλοδοξία της Κυβέρνησης να κάνει ρουσφέτια, πρόσληψης οικογενειοκρατίας, ακριβώς με τον ίδιο τρόπο που έκαναν οι προηγούμενοι. Και επειδή ακριβώς τα κάνει με τον ίδιο τρόπο που τα κάνουν οι προηγούμενοι, δεν έχουν οι προηγούμενοι δικαίωμα να μιλούν. Αν αυτή είναι η φιλοδοξία της πρώτης φοράς Αριστεράς, τότε νομίζω είναι κατανοητό ο λόγος για τον οποίο καταρρέει κοινωνικά και κανένας πια δεν μπορεί να πιστέψει τίποτα από όσα λέει.

Τέλος θα ήθελα να κλείσω με μια ερώτηση. ποια από τις μεταρρυθμίσεις αυτή η Κυβέρνηση στήριξε όταν ήταν Αντιπολίτευση; Όταν εκείνη τότε έλεγχε συνδικαλιστικά όργανα; Η αντιμεταρρύθμιση και σε αυτή τη χώρα είναι ένα ταγκό κύριε Υπουργέ, ένα ταγκό που χόρεψε η εκάστοτε Κυβέρνηση, μαζί με την εκάστοτε Αντιπολίτευση, μείζονα και ελάσσονα και αυτό είναι που μας έφερε εδώ. Δεν είστε από παρθενογένεση, είστε μέρος του πολιτικού συστήματος που έφερε τη χώρα στα γόνατά της και την πτώχευσε.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Κουτσούκος.

ΙΩΑΝΝΗΣ ΚΟΥΤΣΟΥΚΟΣ: Ευχαριστώ, κύριε Πρόεδρε, δεν είχα πρόθεση να μιλήσω γιατί έχει τοποθετηθεί ήδη ο Εισηγητής μας, ψηφίσουμε τη μεταφορά της Οδηγίας στην ελληνική έννομη τάξη, έχει κάνει και συγκεκριμένες παρατηρήσεις ο κ. Μανιάτης, είπε και ο κ. Τσακαλώτος ότι κάποιες από αυτές θα τις αποδεχθεί, θα δούμε στις νομοθετικές βελτιώσεις και θα κρίνουμε καθορίζοντας την στάση μας και στην Ολομέλεια σε σχέση με αυτό. Αλλά ο κ. Αλεξιάδης, παραβιάζει συνεχώς τα εσκαμμένα, κύριε Πρόεδρε, ο κάθε Υπουργός της Κυβέρνησης πριν αναφερθεί στις ευθύνες των άλλων, πρέπει πρώτα να αναφέρεται στις δικές του ευθύνες.

Ο κ. Αλεξιάδης ως μέλος της πολιτικής ηγεσίας του Υπουργείου Οικονομικών, αποκρύπτει -και θα κριθεί για το εάν το κάνει σκόπιμα ή όχι ή εάν το κάνει από αδυναμία- τους μεγαλο-οφειλέτες του Δημοσίου, καθώς ενώ έχει υποχρέωση από το νόμο 3943/2011 να αναρτά τους μεγαλο-οφειλέτες άνω των 150.000 ευρώ, στον γνωστό ιστότοπο του Υπουργείου Οικονομικών, δεν το πράττει. Δεν το πράττει σκόπιμα κατά την άποψή μας, καθώς ως μέλος της ηγεσίας του Υπουργείου Οικονομικών προσπαθεί να συγκαλύψει μια μεγάλη ανομία, τη γνωστή πράξη νομοθετικού περιεχομένου με την οποία εντάχθηκαν στις 100 δόσεις οι μεγάλοι οφειλέτες άνω του ενός εκατομμυρίου, με χαριστική πράξη που για πρώτη φορά διέγραψε πρόστιμα και προσαυξήσεις για πράξεις μεγάλης φοροδιαφυγής. Ποινικά κολάσιμες.

Καθώς, όπως αντιλαμβάνεστε, κύριε Πρόεδρε, αφού έχετε αυτό το επίπεδο των γνώσεων, κάθε απλός πολίτης θα μπορούσε να συγκρίνει εάν αυτός ο πίνακας ήταν επικαιροποιημένος, ποια ΠΑΕ, ποιος μεγαλοεπιχειρηματίας έφυγε από αυτήν τη λίστα εντασσόμενος με αυτήν τη χαριστική πράξη των 100 δόσεων. Διαβάζω σήμερα, θα μας το πει ο κ. Υπουργός εάν αληθεύει, ότι έχει ετοιμάσει απόφαση όπου θα μπορούσε να την έχει βγάλει κιόλας, ώστε να τον επικαιροποιήσει αυτόν τον πίνακα, αλλά το κενό είναι πολύ σημαντικό και ταυτίζεται με αυτό το γεγονός. Άρα, κάθε Υπουργός πριν αναφερθεί στις ευθύνες των άλλων, να αναλογείτε τις δικές του.

Δεύτερο θέμα, ο κ. Αλεξιάδης θεώρησε σκόπιμο με αφορμή αυτήν την Οδηγία, για την ασφάλιση και αντασφάλιση, να αναφερθεί στις ευθύνες των άλλων για το ασφαλιστικό. Πρώτα ως μέλος της Κυβέρνησης πρέπει να αναφερθεί στις δικές του ευθύνες και οι δικές σας ευθύνες κ. Αλεξιάδη είναι ότι κρατάγατε το βαλιτσάκι του κ. Βαρουφάκη εσείς και ο κ. Υπουργός Οικονομικών που πήγαινε τη χώρα στα βράχια.

Γιατί το 1,8 δις που πρέπει να καλύψουμε με τις εισφορές των αγροτών και των ελεύθερων επαγγελματιών έρχεται να καλύψει αυτός το δημοσιονομικό κενό για το οποίο δεσμεύσατε τη χώρα χάριν του τυχοδιωκτισμού του κ. Βαρουφάκη τον οποίο ακόμη δεν θέλετε να καταγγείλετε μια και είσαστε συνένοχοι και εσείς και ο κ. Τσίπρας. Πριν, λοιπόν, αναφερθείτε στις ευθύνες των άλλων για το ασφαλιστικό πρέπει να μας πείτε για τις δικές σας. Γιατί εμείς παραδώσαμε ένα ασφαλιστικό που έδινε συντάξεις και κάναμε μια μεταρρύθμιση το 2010 την οποία πολεμήσατε, όλος ο ΣΥΡΙΖΑ και εάν δεν είχε γίνει αυτή η μεταρρύθμιση θα είχε καταρρεύσει νωρίτερα το ασφαλιστικό σύστημα. Άρα λοιπόν, είναι δεκτή οποιαδήποτε συζήτηση για τις ευθύνες των άλλων, αν μας πείτε και για τις δικές σας ευθύνες.

Τέλος, για τους μετακλητούς δεν υπάρχει ολίγον έγκυος στην πολιτική, κ. Υπουργέ. Όταν διορίζετε τους συγγενείς και τους φίλους δεν μπορείτε να απευθύνεστε και να λέτε, εσείς που ο Πρωθυπουργός έλεγε στις προγραμματικές δηλώσεις εδώ, στις 4 Φλεβάρη, ότι θα καταργήσει τις στρατιές των μετακλητών και τους συμβούλους και θα τους αντικαταστήσει με τους άξιους υπαλλήλους της δημόσιας διοίκησης, να λέτε ότι εμείς διορίζουμε λιγότερους από τους άλλους.

Αυτά για να μείνουμε στα τρία βασικά και να μην ξύνεστε στην γκλίτσα του τσοπάνη.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Καμμένος, Ειδικός Αγορητής των Ανεξαρτήτων Ελλήνων.

ΔΗΜΗΤΡΙΟΣ ΚΑΜΜΕΝΟΣ (Ειδικός Αγορητής των Ανεξαρτήτων Ελλήνων): Το συγκεκριμένο νομοσχέδιο είναι ένα σχέδιο το οποίο για τους Ανεξάρτητους Έλληνες ήταν και παραμένει επιβεβλημένο να υλοποιηθεί και στην πατρίδα μας για να γίνουμε μια κανονική χώρα και να αποφύγουμε τα φαινόμενα ασυδοσίας, ανευθυνότητας, κρυφών συμφωνιών, θα έλεγα έως και συμμοριών που δρούσαν στην ελληνική οικονομία, στην ελληνική επικράτεια και όχι μόνο, αλλά και στην Κύπρο και στις γύρω χώρες με έδρα την Ελλάδα και λυμαίνονταν τις ασφαλιστικές εταιρείες και τα ασφάλιστρα στον ειδικό χώρο της ασφάλισης αδύναμων πολιτών και πολιτών οι οποίοι δεν είχαν τη γνώση να καλύψουν και να υπερασπιστούν τον εαυτό τους, υπογράφοντας ένα ασφαλιστήριο συμβόλαιο.

Στα γενικά χαρακτηριστικά του νομοσχεδίου το οποίο προς το ελληνικότερον ονομάζεται φερεγγυότητα και φερεγγυότητα όπως ξέρουμε, σημαίνει ότι πρέπει να είναι φερέγγυα όλα τα μέρη τα οποία επιβάλλουν και παρακολουθούν την οποιαδήποτε δραστηριότητα σε μια ευνομούμενη κοινωνία.

Η Ελλάδα έρχεται το 2015, μετά από πάρα πολλά χρόνια, να βάλει τους όρους και τους κανόνες του παιχνιδιού. Βάζει ως σκοπό την ολιστική διαχείριση των κινδύνων, δίνει μια έμφαση στη διεθνή συνεργασία των εποπτικών αρχών με πρωτεύοντα τον εποπτικό ρόλο της Τράπεζας της Ελλάδος, ο οποίος είναι ένας ρόλος που έχει ανατεθεί σε όλες τις κεντρικές τράπεζες από το 2014 – και η εποπτεία εννοώ των ασφαλιστικών συστημάτων και εταιριών ανά χώρα όπου δρουν τουλάχιστον οι χώρες του ευρώ μετά και την τραπεζική ενοποίηση στον single supervisor mechanism.

Ευχαριστούμε τον κ. Υπουργό για τις παρατηρήσεις που έχει κάνει, τις διάβασα μόλις τώρα και συμφωνούμε και σε αυτές.

Τρεις ήταν οι βασικοί πυλώνες. Ο πρώτος είχε να κάνει με τις κεφαλαιακές απαιτήσεις τόσο τις τεχνικές προβλέψεις όσο και τις κεφαλαιακές απαιτήσεις φερεγγυότητας όλων των εταιρειών για να αποφευχθούν φαινόμενα κρυφής, άτυπης χρεοκοπίας και να φτάνουμε σε εκκαθαρίσεις ψάχνοντας τα λεφτά μετά από χρόνια και χωρίς κανέναν έλεγχο φέρνοντας σε πολύ δύσκολη θέση και τις ελληνικές αρχές αλλά και την ελληνική δικαιοσύνη, η οποία δεν είχε τη γνώση, τους τρόπους και τα μέσα για να ελέγξει σε μεταγενέστερο χρόνο τις απάτες που είχαν συντελεστεί χρόνια πριν ή επί σειρά ετών.

Οι ελάχιστες κεφαλαιακές απαιτήσεις έχουν να κάνουν οπωσδήποτε με κάτι το οποίο έπρεπε να μπει, όπως είναι και στις τράπεζες, έτσι και σε κάθε χρηματοπιστωτικό ίδρυμα.

Εδώ να κάνω μια μικρή παρένθεση ότι κάθε ασφαλιστική εταιρεία από τη στιγμή που εισπράττει χρήμα και το διαχειρίζεται για έναν πελάτη της για ένα συγκεκριμένο χρονικό διάστημα είτε είναι για 1 χρόνο, για 6 μήνες είτε για 20, 25 χρόνια ή 30 που είναι τα συνταξιοδοτικά προγράμματα, διαχειρίζεται το χρήμα αυτό και εφόσον αυτή η Οδηγία δίνει τον τρόπο με τον οποίο θα διαχειρίζεται η κάθε εταιρεία, αλλά και θα εποπτεύεται για το πού χρησιμοποιεί τα χρήματα και τα αποθεματικά της, έτσι ώστε να μη σπαταληθούν ή να μη χαθούν ή να μη ρισκάρουν οι εταιρείες τα αποθεματικά τους, χωρίς κανέναν περιορισμό και κανέναν έλεγχο, έτσι ώστε κάποια στιγμή όταν έρθει η ώρα εκπλήρωσης της υποχρέωσης τους είτε προς τον ασφαλισμένο είτε προς το Κράτος να μπορούν να την τηρήσουν, τότε έτσι και οι τράπεζες χρειάζονταν και χρειάζονται να υπάρχουν εποπτικά κεφάλαια, δηλαδή, τα κεφάλαια που είναι τα κατ’ ελάχιστον καταβεβλημένα για όλα τα ταμεία και για όλες οι περιπτώσεις, στις οποίες πιθανόν θα χρειαστεί μια παρακολούθηση ή αποπλήρωση ή εκπλήρωση των υποχρεώσεων της κάθε εταιρείας.

Ο δεύτερος πυλώνας είναι πάρα πολύ σημαντικός, δεν υπήρχε ποτέ στην Ελλάδα κανονιστικό πλαίσιο. Δεν υπάρχει ακόμα στην αγορά, πέρα από τις τράπεζες. Έρχονται ο δεύτερος πυλώνας, αν θέλετε, ένας από τους πυλώνες της ελληνικής οικονομίας, που είναι και οι ασφαλιστικές εταιρείες, οι οποίες και απασχολούν πάρα πολύ κόσμο, πολλούς Έλληνες πολίτες, αλλά απασχολούν και μεγάλα κομμάτια οικονομικά, δηλαδή διαχειρίζονται αρκετά δισεκατομμύρια των Ελλήνων φορολογουμένων στα αποθεματικά τους και στα προς διαχείριση κεφάλαια και δεν υπήρχε σύστημα διακυβέρνησης. Δηλαδή, θα μπορούσε ή μπορούσε μέχρι πρότινος να διακυβερνάται μια εταιρεία, να μεταχειρίζεται το προσωπικό της, τα κεφάλαια της, την έδρα της, τα λογιστικά της πρότυπα και οτιδήποτε άλλο αφορά τη λειτουργία της εταιρίας, κατά το δοκούν, χωρίς να δίνει σε κανέναν επίσημο κρατικό εποπτικό φορέα το λόγο. Πλέον αλλάζει αυτό και μπαίνουν κανόνες στο παιχνίδι, έτσι ώστε να εξυγιανθεί ο κλάδος, διότι σε μια μικρή αγορά όπως είναι η ελληνική, θεωρώ προσωπικά λίγο επικίνδυνο να έχουμε 60, 70 και 80 ασφαλιστικές εταιρείες. Δεν μπορούν να είναι τόσο πολλές εταιρείες σε μια τόσο μικρή αγορά, παρά μόνο αν κάποιες από αυτές δεν λένε την αλήθεια, δυστυχώς ή πιθανόν να υποκρύπτεται, αν θέλετε -ένα ερωτηματικό θα βάλω- κίνδυνος για την διαχείριση των κεφαλαίων και αποπληρωμής ή εκπλήρωσης των συμβατικών τους υποχρεώσεων προς τους ασφαλισμένους, οι οποίοι είναι και πελάτες, αλλά είναι και Έλληνες πολίτες στο τέλος της ημέρας.

Ο τρίτος πυλώνας ήταν υποχρέωση διαφάνειας. Πληρούνται οι υποχρεώσεις διαφάνειας και αυτό είναι ένα κομμάτι το οποίο μόνο στις τράπεζες και πλέον και στις ασφαλιστικές εταιρείες, αλλά και στις εισηγμένες εταιρίες, επειδή είναι εισηγμένες, λόγω των κανόνων της Επιτροπής Κεφαλαιαγοράς επιβάλλεται διαφάνεια τόσο στη μετοχική σύνθεση όσο και στην διαδικασία, στις προβλέψεις, στις νομικές απαιτήσεις ή εγκλήσεις ή αντεγκλήσεις που έχει η κάθε εταιρεία με οποιοδήποτε φυσικό ή νομικό πρόσωπο στην Ελλάδα, έτσι ώστε να είναι ενήμεροι όλοι για τα «ρίσκα» ή «μη ρίσκα» που φέρει η κάθε εταιρεία. Χρειάζονται και χρειαζόντουσαν ανέκαθεν κανόνες διαφάνειας και εύχομαι ένας καλός μπούσουλας αυτού του τεράστιου νομοσχέδιου -είναι πάνω από 350.000 σελίδες- το οποίο μπαίνει στην ελληνική νομοθεσία, να το πάρουμε ως κανόνα και ως μπούσουλα και καλό θα ήταν η Κυβέρνηση να το δει και τα καλά του στοιχεία να μπορέσουμε να τα βάλουμε και σε άλλους τομείς και σε άλλους πυλώνες της ελληνικής οικονομίας για να εξορθολογιστούν, να μπει μια κανονικότητα, μια σταθερότητα και να έχει το Κράτος έναν έλεγχο και έναν μπούσουλα για το πώς και ποιον τσεκάρει και πού για να αποφεύγουμε, αν θέλετε, περιπτώσεις αδιαφάνειας ή απάτης προς το ελληνικό δημόσιο, αλλά πόσω μάλλον προς τον Έλληνα καταναλωτή, ο οποίος είναι ο αντισυμβαλλόμενος αυτών των εταιρειών.

Τέλος, κύριε Υπουργέ, στηρίζουμε, όπως είπα στην εισήγησή μου, το νομοσχέδιο. Είναι θέμα αρχής, θέσης για τους Ανεξάρτητους Έλληνες να μπουν κανόνες στην επιχειρηματικότητα στην Ελλάδα, αλλά θα ήθελα λίγο να έχουμε το νου μας –θα το πω επί τω λαϊκότερον- όταν φεύγουν οι εκκαθαριστές, να κρίνονται πριν φύγουν, να μη φύγουν άρδην ή συλλήβδην όλοι μαζί οι εκκαθαριστές από τις εταιρείες, διότι αυτό ενέχει και κάποιους κινδύνους. Εάν κρίνουμε ότι κάποιοι δεν έχουν κάνει καλά τη δουλειά τους και υπάρχουν στοιχεία για τους, φυσικά, να φύγουν, αλλά εάν φύγουν όλοι μαζί, θα αναγκαστούμε να βρούμε καινούργιους. Ποιοι θα είναι οι καινούργιοι, με ποιους όρους θα μπουν οι καινούργιοι, τι ενημέρωση θα έχουν από τους παλιούς οι καινούργιοι και φοβάμαι ότι θα έχουμε ένα κενό ελέγχου, το οποίο θα έπρεπε αν θέλετε να το προβλέψουμε να μην το έχουμε. Άρα, προτείνω να ελέγξουμε και να κρίνουμε τους εκκαθαριστές πριν συλλήβδην αποχωρήσουν ή τους βγάλουμε όλους από το παιχνίδι των εκκαθαρίσεων, διότι οι ιδιωτικές εταιρείες που πολύ λογικά θα πάρουν κάποιες από αυτές τις δουλειές, καλό είναι να τις πάρουν, αλλά θα πρέπει και το Κράτος να προσέχει να μην αδικήσει κάποιον, αλλά στην ουσία θα πρέπει να υπάρχει συνέχεια στις εκκαθαρίσεις. Οι εκκαθαρίσεις είναι πολύ δύσκολη διαδικασία, επίπονη και αν κάτι ξεφύγει από τον προηγούμενο στον επόμενο, αυτό θα διογκωθεί στα αποτελέσματα της εκκαθάρισης.

Ευχαριστώ πάρα πολύ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κύριος Κατσιαντώνης.

ΓΕΩΡΓΙΟΣ ΚΑΤΣΙΑΝΤΩΝΗΣ (Ειδικός Αγορητής της Ένωσης Κεντρώων): Σας ευχαριστώ πολύ, κύριε Πρόεδρε.

Είναι γεγονός, ότι σκοπός της εφαρμογής των νέων κανόνων, είναι, η εξασφάλιση της χρηματοπιστωτικής υγείας των ασφαλιστικών εταιρειών. Έτσι θα μπορέσουν, μέσα στις ιδιαιτέρως δύσκολες περιόδους που διανύουμε, να έχουν την δυνατότητα να καλύπτουν τους επερχόμενους κινδύνους. Επίσης όμως γεγονός, είναι ότι η Ελλάδα, είχε αποτύχει να μεταφέρει εγκαίρως αυτές τις 2 Κοινοτικές Οδηγίες, στο Εθνικό της Δίκαιο.

Το σχέδιο νόμου, παραμένει μέχρι σήμερα σε εκκρεμότητα, μετά από αλλεπάλληλες καθυστερήσεις της Κυβέρνησης και γι' αυτό καλούμαστε σήμερα, να προωθήσουμε, αυτή την νομοθετική δραστηριότητα. Η προθεσμία για την εφαρμογή αυτών των Κοινοτικών Οδηγιών στο εγχώριό Δίκαιό μας, έληξε τον περασμένο Μάρτιο. Η Ευρωπαϊκή Επιτροπή, εγγράφως έχει ήδη απαιτήσει την εφαρμογή αυτών των ευρωπαϊκών Κανόνων, στον κλάδο ασφαλειών. Μας έχουν προειδοποιήσει πολλές φορές, ότι εάν η Ελλάδα δεν συμμορφωθεί άμεσα, τότε η Ευρωπαϊκή Επιτροπή, μπορεί να την παραπέμψει στο Δικαστήριο της Ευρωπαϊκής Ένωσης.

Και σας ερωτώ, έτσι συνεχώς θα λειτουργούμε στην Ελλάδα; Θα προχωρούμε σαν τους παρείσακτους της Ευρώπης και θα εκπληρώνουμε συνεχώς, έστω και τις συμβατικές μας υποχρεώσεις, με το ζόρι; Δηλαδή, θα είμαστε σαν ένα αυτοκίνητο που θα τρέχει στον αυτοκινητόδρομο και που σε κάθε στροφή θα στηριζόμαστε στις μπάρες ασφαλείας, για να μην πέσουμε στο γκρεμό; Αυτό, εκτός από έλλειψη τεχνογνωσίας, δείχνει και έλλειψη ενδιαφέροντος, για πολιτική, οικονομική και κοινωνική σταθερότητα.

Η Ελλάδα, δεν δείχνει αποφασισμένη να εναρμονιστεί με το Κοινοτικό Δίκαιο, όχι μόνον σε αυτή την περίσταση, αλλά και σε πάμπολλες άλλες περιστάσεις, τις οποίες διαπιστώσαμε τον περασμένο χρόνο και όχι μόνον.

Οι κυβερνητικοί παράγοντες, συνεχώς δηλώνουν, ότι δεν πιστεύουν στις φιλελεύθερες μεθοδεύσεις της Ευρωπαϊκής Ένωσης και προτιμούν, ένα κρατιστικό δήθεν σοσιαλιστικό ανελεύθερο μοντέλο διακυβέρνησης, σε όλους τους τομείς της ιδιωτικής πρωτοβουλίας.

Οι προκείμενες Οδηγίες, αγαπητοί κύριοι συνάδελφοι, εισάγουν για πρώτη φορά, ένα εναρμονισμένο υγιές και ισχυρό πλαίσιο προληπτικής εποπτείας για τις ασφαλιστικές εταιρείες στην Ευρωπαϊκή Ένωση. Σε αυτή την πτυχή της ευρωπαϊκής νομοθεσίας, εκτός των άλλων, συμπεριλαμβάνονται και ποσοτικοί κανόνες διακυβέρνησης και κανόνες υποβολής έκθεσης, ώστε να διευκολυνθεί η ανάπτυξη ενιαίας αγοράς ασφαλιστικών υπηρεσιών.

Ας δούμε όμως κάποια σημεία, πιο συγκεκριμένα, προς βελτίωση του πλαισίου.

Οι γενικοί κανόνες εποπτείας που αναφέρονται στο νομοσχέδιο, στα άρθρα 19 έως 28, ενώ ονομαστικά φαίνονται ουσιώδεις και απαραίτητοι, στην εφαρμογή τους, μπορεί να αποδειχθούν αρκετά προβληματικοί.

Η Εποπτική Αρχή, φαίνεται να αποκτά απεριόριστη πρόσβαση ακόμη και στα τεχνικά μέσα που διαθέτουν οι ασφαλιστικές επιχειρήσεις, όπως π.χ. στο άρθρο 20, παράγραφος 3. Επειδή, αυτό είναι κάτι το γενικόλογο και δεν επιμερίζει ακριβώς, το που ξεκινά και το που τελειώνει η έννοια της εποπτείας και του ελέγχου, μας δημιουργείται ένας εύλογος προβληματισμός, για την έκταση του παρεμβατισμού και σε μία επιχείρηση ιδιωτικού δικαίου.

Οφείλουμε να διαφυλάξουμε τον ιδιώτη επαγγελματία απέναντι από ενδεχόμενες αυθαιρεσίες της Εποπτικής Αρχής, γι' αυτό οφείλουμε να δώσουμε ιδιαίτερη προσοχή και στο έμψυχο δυναμικό της Εποπτικής Αρχής, που θα διενεργήσει τον εκάστοτε συγκεκριμένο έλεγχο και στην καθαυτό διαδικασία.

Έχουμε οδυνηρή εμπειρία από ανάλογες πρακτικές του παρελθόντος, ειδικά στην Ελλάδα, που πρέπει να διαφυλάξουμε το κύρος του χώρας μας και της πολύπαθης ιδιωτικής αγοράς.

Η ορισμένη σας δέσμευση στο άρθρο 21, παράγραφος 1, πως η Εποπτική Αρχή πρέπει να λειτουργεί σύμφωνα με τις Αρχές της Εμπιστευτικότητας, της Διαφάνειας και της Ευθύνης, όπως αυτές προβλέπονται στις οικείες διατάξεις, αισθανόμαστε ότι δεν μας καλύπτει και ότι πρέπει να εξειδικευθεί ακόμη περισσότερο, για την διαφύλαξη της ιδιωτικής αγοράς από μελλοντικές κρατικές αυθαιρεσίες, είτε από άγνοια - είτε από υστεροβουλία.

Παράλληλα, επειδή το άρθρο 24, περιλαμβάνει από τις ασφαλιστικές και αντασφαλιστικές εταιρείες παροχή τεράστιου όγκου δεδομένων προς την Εποπτική Αρχή, οφείλουμε να τονίσουμε την ανάγκη, για συνεπή, συνετή και αξιόπιστη διαχείριση των δεδομένων αυτών.

Οφείλουμε να εξακριβώσουμε με αντικειμενικό τρόπο ότι καμία πτυχή από τα δεδομένα αυτά δεν θα διαρρεύσει για υστερόβουλες χρήσεις προς οποιαδήποτε κατεύθυνση. Μπορεί η έννοια της εποπτικής αρχής να φαίνεται σε όλους μας αυξημένου κύρους, ωστόσο δεν πρέπει να ξεχνάμε ότι στους οργανισμούς αυτούς εργάζονται άνθρωποι και οι άνθρωποι είναι επιρρεπείς και σε λάθη και σε ποικίλους πειρασμούς.

Κάθε οργανισμός που είναι υπεύθυνος για τη διαχείριση τέτοιου είδους δεδομένων και μάλιστα σε μεγάλη ποσότητα οφείλει να μας δίνει διαρκώς ισχυρά διαπιστευτήριά φερεγγυότητας, ευθύνης και διαφάνειας, πέρα από πολιτικές, ιδιοτελείς σκοπιμότητες.

Πέρα από αυτά όμως και ασκήσεις προσομοίωσης ακραίων καταστάσεων που επιβάλλονται στις ασφαλιστικές και αντασφαλιστικές εταιρείες, καθώς και η πολύπλευρη αξιολόγηση της επάρκειας τους στο άρθρο 25, είναι θετικά στοιχεία.

Επειδή όμως πρόκειται για εργαλεία που θα οδηγήσουν στην ευρωστία του ασφαλιστικού κλάδου, οφείλουμε να διασφαλίσουμε όπως είπα οτι το εργαλείο αυτό δεν θα αποδειχθεί βλαπτικό, άλλα ωφέλιμο.

Συνεχίζουμε να στηρίζουμε, κύριε Πρόεδρε, το συγκεκριμένο νομοσχέδιο επί της αρχής και θα κοιτάξουμε στην Ολομέλεια για τα επόμενα.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Τον λόγο έχει ο κ. Θεωνάς.

ΓΙΑΝΝΗΣ ΘΕΩΝΑΣ: Ευχαριστώ, κύριε Πρόεδρε. Κυρίες και κύριοι συνάδελφοι, δεν μπορώ να μην επηρεαστώ από το κλίμα που δημιουργήθηκε στην αρχή και να πω ένα μικρό σχόλιο. Ο Γιάννης ο Μανιάτης πέρασε μια γραμμή εδώ μέσα ότι δεν υπάρχει ημερήσια διάταξη, αλλά πρέπει να ασχοληθούμε λίγο με τη χθεσινή συγκέντρωση του ΣΥ.ΡΙΖ.Α.. Και ακολούθησαν και αυτή τη γραμμή στη συνέχεια και η κυρία Ασημακοπούλου και στη συνέχεια και άλλος συνάδελφός και στο τέλος και ο Γιάννης ο Κουτσούκος που ένιωσε την ανάγκη να πει κι αυτός περί της στάσης του ΣΥ.ΡΙΖ.Α. και της πολιτικής του.

Τώρα στον κ. Θεοχάρη θα ήθελα μόνο ένα μικρό σχόλιο. Είπε ότι ο λαϊκισμός του ΣΥ.ΡΙΖ.Α. δεν του επιτρέπει να υλοποιήσει τις υποσχέσεις του απέναντι στο λαό. Εγώ θα ήθελα να σε ρωτήσω, με όλο το σεβασμό, ο ριζοσπαστισμός σου επέτρεψε εσένα ως Γενικός Γραμματέας Δημοσίων Εσόδων να εκδόσεις 1.500 εγκυκλίους μέσα σε έξι μήνες, που αν θέλουμε να δούμε τις επιπτώσεις που είχε στις επενδύσεις από το εξωτερικό, εσύ νομίζω ότι καλύτερα από οποιονδήποτε από μας μπορείς να το εκτιμήσεις, τι επιπτώσεις είχε να αλλάζει το φορολογικό δίκαιο με ταχύτητα, δεν ξέρω πόσοι εγκύκλιοι έβγαιναν κάθε μέρα.

Σταματάω εδώ, δεν χρειάζεται να πω τίποτα παραπάνω, όμως θεωρώ ότι όταν γίνεται παραβίαση της ημερήσιας διάταξης γιατί δεν νομίζω ότι αυτά τα θέματα ήταν αντικείμενα του νομοσχεδίου, ήταν κάτι που σας ανησύχησε. Θα σας ανησυχούν πολλά πράγματα από δω και πέρα, να το ξέρετε. Άμα έρχεστε να τα βάζετε κάθε φορά στη θέση σε ένα νομοσχέδιο, μάλλον δεν θα πάτε καλά.

Επιτρέψτε μου να πω δύο τρεις παρατηρήσεις για προβληματισμό γύρω από το νομοσχέδιο και την προοπτική που ανοίγει κατά την δική μου τουλάχιστον άποψη. Η ενσωμάτωση της Οδηγίας αυτής στο εθνικό δίκαιο εμένα μου θυμίζει την περίοδο που παλεύαμε σαν συνδικαλιστικό κίνημα για το περιβόητο τριφασικό ασφαλιστικό σύστημα που είχε εδώ δοκιμαστεί στη Χιλή και έγινε απόπειρα να δοκιμαστεί και σε αρκετές περιοχές της Ευρώπης, αλλά και στην Ελλάδα ιδιαίτερα, τότε πιο ουσιαστικά με τις ιδέες Γιαννίτση το 2001.

Όμως το εργατικό συνδικαλιστικό κίνημα αντέδρασε, αντέδρασαν και οι πολιτικές δυνάμεις τότε και με επιτυχία αποκρούσουμε αυτό το σχήμα το οποίο οδηγούσε μαθηματικά στην ιδιωτική ασφάλιση.

Πολύ φοβάμαι, αγαπητοί συνάδελφοι, ότι και η ενσωμάτωση αυτής της Οδηγίας ανοίγει την πόρτα στην ιδιωτική ασφάλιση για τον εξής απλό λόγο.

Ξεχνάμε να συνδέσουμε τις εξελίξεις ή ότι αυτή τη στιγμή είμαστε σε μια συγκυρία, που το ασφαλιστικό είναι το κύριο πρόβλημα της χώρας και ότι θα έπρεπε να μας απασχολεί ιδιαίτερα τι συνέπειες μπορούν να δημιουργηθούν από τη μια ή την άλλη επίδραση μιας Οδηγίας ή μιας άλλης διαδικασίας.

Εγώ λέω να συγκρίνουμε λίγο τη Λευκή Βίβλο του Ντελόρ με την υιοθέτηση που κάνει στη μερική απασχόληση, τις ελαστικές μορφές απασχόλησης για να δούμε πόσο πιο αποτελεσματική μπορεί να γίνει η ιδιωτική ασφάλιση στην ασφάλιση των εργαζομένων, που δουλεύουν κάτω από τέτοιες συνθήκες εργασίας. Εάν δουλεύεις δύο ώρες την ημέρα, δύο ημέρες την εβδομάδα, πείτε μου σε πόσα χρόνια θα έχεις συμπληρώσει τα ένσημα που χρειάζονται για να μπορεί να πάρει σύνταξη ένας εργαζόμενος;

Μια ιδιωτική εταιρεία μπορεί να έρθει και να του πει « έλα εδώ βρε παιδάκι μου, δώσε μου εμένα όλες αυτές τις εισφορές που πληρώνεις και μέσα σε δέκα - δεκαπέντε χρόνια θα σου δώσω ετούτο ή το άλλο».

Ουσιαστικά, δηλαδή, ενισχύεται η διαπραγματευτική δύναμη της ιδιωτικής ασφάλισης και θεωρώ, ότι η ιδιωτική ασφάλιση δεν είναι το μέλλον της κοινωνικής ασφάλισης.

Ας μην ξεχνάμε την ERON, την θυμάστε καθόλου; Εκατοντάδες χιλιάδες εργαζόμενοι έμειναν και χωρίς εργασία και χωρίς μισθό και χωρίς κοινωνική ασφάλιση, γιατί η ERON είχε γίνει και ασφαλιστική εταιρεία για τους εργαζόμενους της.

Θεωρώ, όμως, ότι πρέπει να μας απασχολήσουν αυτές οι σκέψεις και να πούμε, ότι εκείνο που χρειάζεται είναι να ενισχυθεί ο ενιαίος, δημόσιος, καθολικός και αναδιανεμητικός χαρακτήρας της κοινωνικής ασφάλισης. Όσο ανοίγουν πόρτες για να επωφεληθεί η ιδιωτική ασφάλιση, δεν θα είναι ούτε για το καλό των εργαζομένων και των ασφαλισμένων, ούτε για το καλό της ίδιας της χώρας, διότι η κοινωνική ασφάλιση είναι μοχλός παρέμβασης του κράτους σε όφελος της κοινωνίας, των εργαζομένων και των ασφαλισμένων. Μην τον εγκαταλείψουμε κάτω από μία διαδικασία ή μια θέληση να προσαρμοστούμε στο Ευρωπαϊκό Δίκαιο.

Να θυμηθούμε, ότι ουσιαστικά αυτό το τριφασικό σύστημα προέβλεπε μια εθνική σύνταξη και εγώ δεν λέω, ότι είναι κακή η εθνική σύνταξη που πάει τώρα να διαμορφωθεί, όπως την προτείνει ο κ. Κατρούγκαλος με το νομοσχέδιο που ετοιμάζει σε ένα σημαντικό βαθμό.

Ο δεύτερος πυλώνας ήταν τα επαγγελματικά ταμεία, τα οποία απέβλεπαν στο να απορροφήσουν ολόκληρη την επικουρική ασφάλιση και, βεβαίως, τα αποθεματικά της και λειτουργούσε πάντα με το κεφαλαιοποιητικό σύστημα και όχι με το αναδιανεμητικό.

Ο τρίτος πυλώνας είναι απευθείας η ιδιωτική ασφάλιση.

Θεωρώ, ότι σ' αυτή την προοπτική πρέπει να προβληματιστούμε σε ένα σημαντικό βαθμό, τουλάχιστον, να σκεφτούμε ποιοι κίνδυνοι υπάρχουν και, ενδεχομένως, να μην ευνοήσουμε, ώστε να εξελιχθούν τέτοιες διαδικασίες στη χώρα μας.

Σας ευχαριστώ πολύ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Βορίδης.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ:. Καταρχήν, θα ήθελα να πούμε μερικά πράγματα για τις παρεμβάσεις που κάνει σήμερα η Κυβέρνηση στο προτεινόμενο σχέδιο νόμου.

Είναι θετικό, ότι γίνεται η πρόβλεψη για την εφαρμογή του 479 του Αστικού Κώδικα στις μεταβιβάσεις που προβλέπονται υποχρεωτικά σε στοιχεία του ενεργητικού. Αυτό, όμως, γίνεται μόνο στο 228 και θα πρέπει να δείτε κατά πόσον πρέπει να υπάρξει αντίστοιχη πρόβλεψη και εκεί.

Εννοείται, ότι θα καταγράψω τη διαφωνία μας που έχω, ήδη, πει για τις αλλαγές που γίνονται στο 166 παρ. 1 και 2 και θα επανέλθω με αυτό, γιατί άνοιξε η συζήτηση και μίλησε και ο συνάδελφος κ. Θεωνάς για το θέμα αυτό του τρίτου πυλώνα.

Για τους εκκαθαριστές είναι θετική η βελτίωση που γίνεται αυτή τη στιγμή, ωστόσο μένουν ανοιχτά, κατά τη γνώμη μου, δύο ζητήματα.

Τι γίνεται στην περίπτωση που η εκκαθάριση έχει διαρκέσει λιγότερο από πέντε χρόνια; Εδώ δεν υπάρχει η διάκριση και η πρόβλεψη και επομένως ένας εκκαθαριστής θα μπορούσε θεωρητικά να έχει διοριστεί το 2014 και να εντάσσεται η ρύθμισή του σε αυτήν εδώ τη διάταξη.

Επομένως, να αφήσουμε έναν εκκαθαριστή, ο οποίος μόλις έχει μπει, να έχει διάρκεια ζωής ένα εξάμηνο.

Αντιλαμβάνομαι, ότι ενδέχεται να υπάρχει κάποιο είδος ανταγωνισμού μεταξύ της εποπτικής αρχής και των εκκαθαριστών, που έχουν ήδη τοποθετηθεί και να θέλει η εποπτική αρχή να αντικαταστήσει αυτούς τους εκκαθαριστές με άλλους, αλλά νομίζω, ότι πρέπει να μπούμε σε μια διαδικασία αξιολόγησης ή εν πάση περιπτώσει εύλογου χρόνου, προτού βγάλουμε έναν εκκαθαριστή.

Όχι, για το συμφέρον του εκκαθαριστή, το τονίζω, για το συμφέρον της εκκαθάρισης. Μια εκκαθάριση έχει ξεκινήσει, καθώς εξελίσσεται και από τη στιγμή που εξελίσσεται αυτή η εκκαθάριση δεν γίνεται να αλλάξουμε έναν εκκαθάριση, ο οποίος μόλις είχε τοποθετηθεί, απλώς χάνουμε χρόνο μέχρι να αναλάβει καινούργιες. Με τη ρύθμιση αυτή, λοιπόν, ουσιαστικά θα πάνε με αυτόν τον εκκαθαριστή μέχρι τον 9/2016.

Είχε πει, ο κ. Τσακαλώτος, - κάτι το οποίο εγώ το άκουσα θετικά - ότι θα έφερναν μηχανισμό αξιολογήσεως των εκκαθαριστών. Αυτό δεν το βλέπουμε. Δεν ξέρω και αν είναι εύκολο να γίνει, για να είναι δίκαιος, γιατί αυτό ανοίγει μια συζήτηση στο πως αξιολογείς ή όχι αξιολόγηση.

Εγώ θα πρότεινα, λοιπόν, μια τυπική, αν θέλετε, προσέγγιση, αντί να μπούμε στην αξιολόγηση, γιατί καταλαβαίνω ότι οι ρυθμίσεις για την αξιολόγηση μπορεί να έχουν δυσκολία. Θα μπορούσε, λοιπόν, εκεί να μπουν δύο πράγματα, δηλαδή, να μπει η πενταετία ως ελάχιστος χρόνος διάρκειας του εκκαθαριστή στα καθήκοντά του, ασκήσεως των καθηκόντων ως εκκαθαριστή, εάν έχει υπερβεί την πενταετία να πάνε στη ρύθμιση αυτή, αν όχι να ισχύσει η πενταετία και να λήγει αυτοδικαίως στη πενταετία.

Άρα, λοιπόν, έχουμε διπλό σύστημα, το οποίο νομίζω ότι εξισορροπεί εδώ τα ζητήματα που έχουμε να αντιμετωπίσουμε.

Τώρα, περιμένουμε τις διατάξεις για το επικουρικό. Στις διατάξεις για το επικουρικό, δεν έχουμε καμία διάταξη στη πραγματικότητα, εκτός από αυτές που κατακτήθηκαν ως νομοτεχνικές τώρα. Αντιλαμβάνομαι ότι υπάρχουν, μας είπε ο κ. Υπουργός, κάποιες που εκκρεμούν στο Γενικό Λογιστήριο.

Επίσης, αντιλαμβάνομαι ότι η μόνη, η οποία εκκρεμεί στο Γενικό Λογιστήριο, είναι η παράθεση το εις αναστολής εκτελέσεως. Θα ήθελα να ξέρω, αν αυτό υπονοεί - αυτό το ρωτώ τώρα εδώ - ότι ως προς τα ζητήματα τα πρόσθετα που έχουν τεθεί, δηλαδή, του περιορισμού των αποζημιώσεων, η θέση της Κυβέρνησης είναι αρνητική και λέει ότι «δεν θα τα ρυθμίσει». Αυτό ρωτώ ή κατά πόσον το σκέφτεται ή υπάρχει ακόμα εκκρεμότητα ή παίρνει μια αρνητική θέση σε αυτό η Κυβέρνηση, ώστε να το ξέρουμε για να τοποθετηθούμε πάνω στα ζητήματα αυτά. Τον προβληματισμό τον έχουμε αναλύσει και εκθέσει, νομίζω ότι δεν χρειάζεται κάτι περισσότερο.

Ομοίως ορθή είναι η αναδιατύπωση του 240 και νομίζω ότι εδώ πια, έτσι όπως αναδιατυπώνεται δεν δημιουργείται και τη σύγκριση και με την Οδηγία, γίνεται μια συγκεκριμένη επιλογή και θεωρώ ότι αυτή η επιλογή, είναι η ορθή και είναι αυτή η οποία διασφαλίζει εδώ και τα συμφέροντα των απαιτήσεων των εργαζομένων.

Τώρα, στα θέματα που ανοίξαμε, κοίταξε κάτι. Θα σας πω γιατί, κατά τη γνώμη μου, κάνετε κακά που αλλάζει και το 166. Ωραία, περιέγραψε ο κ. Θεωνάς, τη βασική λειτουργία του συστήματος και εδώ δύο πράγματα έχουμε να πούμε. Ένα απολογιστικό, το οποίο χρειάζεται να το πούμε, μάλλον για να απαντήσουμε σε κάποιες ισχυρισμούς του κ. Υπουργού. Κύριε Υπουργέ, δεν μπορείτε να αποφύγει με παρελθοντολογία τη συζήτηση για το τι πράττετε. Δεν είναι εύκολο να γλιτώσετε από αυτό.

Σε τελευταία ανάλυση ένα χρόνο είναι στη Κυβέρνηση η συγκεκριμένη Κυβέρνηση και αντιλαμβάνεστε ότι στη πραγματικότητα έχει ήδη πεπραγμένο και με τα πεπραγμένα της θα κριθεί. Η διαρκής αναφορά στο τι έχει γίνει και στο τι δεν έγινε, δεν λύνει κανένα από τα ζητήματα τα οποία απασχολούν τους πολίτες και απασχολούν τον κόσμο.

Σε τελευταία ανάλυση οι ελεύθεροι επαγγελματίες, θέλουν να ξέρουν, θα φορολογηθούν εν τέλει στο εισοδήματος με 80%; Διότι εκεί οδηγεί η παράταση Κατρούγκαλου.

Οι άνθρωποι οι οποίοι εργάζονται με σχέση εξαρτημένης εργασίας, αλλά κόβουν αποδείξεις παροχής υπηρεσιών, θέλουν να ξέρουν, θα πάνε με τη φορολογία στο 13%, στο 17% που πάει;

Οι επιχειρήσεις θέλω να ξέρουν, θα υπάρξει αύξηση των εργοδοτικών εισφορών και αν είναι επιχειρήσεις έντασης εργασίας, πόσο θα τις βαρύνει αυτές και πώς να θα ανταπεξέλθουν; Γιατί αν είναι ένας ή δύο εργαζόμενοι, πράγματι, μπορεί εκεί η επιβάρυνση του 2% να μην είναι μεγάλη, αν είναι 200 οι εργαζόμενοι, αν είναι 100 οι εργαζόμενοι, αν είναι 150 οι εργαζόμενοι, εκεί αυτή η επιβάρυνση οδηγεί σε απώλεια θέσεων εργασίας; Μπορεί να μετεξελιχθεί σε αυτό το πρόσθετο μηνιαίο βάρος μια επιχείρηση;

Εκείνο που θέλουν να ξέρουν οι αγρότες είναι, εάν εντέλει από τα 20.000 ευρώ εισόδημα θα μείνουν 5000. Αυτό, λοιπόν, πρέπει να απαντήσετε. Το ότι κάνετε μια επιλογή, που λέει ότι εγώ έχω να καλύψω μια τρύπα 1,8 δις και γι' αυτό στην πραγματικότητα θα οδηγήσω στην εξόντωση ολόκληρες επαγγελματικές τάξεις, εγώ θα πω ότι πέραν από το ότι είναι απαράδεκτο, είναι και τελείως ατελέσφορο, δεν θα φέρει το προσδοκώμενο αποτέλεσμα, δεν θα έχει τα έσοδα, θα ξανασυζητάμε τα ίδια και τα ίδια πράγματα, που έχουμε συζητήσει αρκετές φορές. Επομένως, αυτό δεν είναι απάντηση στα ερωτήματα.

Όσο για το ποιος φταίει, που δημιουργήθηκε το 1,8, γιατί ανοίγει αυτή η κουβέντα και είπατε πράγματα πάνω σε αυτό, εγώ θα έλεγα να την κάνουμε πιο επιστημονικά και πιο τεχνικά αυτή τη συζήτηση, να μην την κάνουμε πολιτικά, να μην την κάνουμε αυθαίρετα. Να μη λέω εγώ, αυτό που λέω, ότι τον Ιανουάριο του 2015, όταν αναλάβατε και όταν υπήρχε το περίφημο mail Χαρδούβελη, γιατί δεν υπήρχαν αυτές οι επιβαρύνσεις αυτού του όγκου; Τι συνέβη; Μήπως, σε τελευταία ανάλυση, συνδέεται με την οικονομική πολιτική της Κυβέρνησης; Μήπως συνδέεται με την επιλογή της, των χαμηλών πλεονασμάτων; Μήπως συνδέεται με τους ρυθμούς ανάπτυξης;

ΣΑΚΗΣ ΠΑΠΑΔΟΠΟΥΛΟΣ: Υπήρχαν τα 19 προαπαιτούμενα.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Υπήρχαν τα 19 προαπαιτούμενα και εγώ θυμάμαι, γιατί δεν αποφεύγω καμία συζήτηση, ότι δεν υπήρχε πρώτον, περικοπή συντάξεων, καμία άλλη, πλην της συγκεκριμένης ρήτρας, η οποία είχε ψηφιστεί και την οποία αρνηθήκατε. Αυτή ήταν η πρόβλεψη που υπήρχε. Αυτή η ρήτρα, για να είμαστε απολύτως ακριβείς, πράγματι οδηγούσε σε έναν περιορισμό και σε μειώσεις υψηλών επικουρικών συντάξεων, αλλά εκεί τελείωνε η παρέμβαση. Δεύτερον, επίσης υπήρχε η δέσμευση - παρέμβαση, στην οποία παραμένουμε σύμφωνοι, του περιορισμού των πρόωρων συντάξεων. Εσείς λέγατε τότε όχι σε όλα αυτά.

Υπήρχε, όμως, πρόβλεψη για αύξηση και πενταπλασιασμό των εργοδοτικών εισφορών στους ελεύθερους επαγγελματίες;

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Κύριε Βορίδη, θα βρούμε χρόνο σε κάποια άλλη επιτροπή, που θα κάνουμε. Έχουμε μπροστά μας, να το θυμηθούμε όλοι, και την παρουσίαση της Ενδιάμεσης Έκθεσης του Διοικητή της Τράπεζας της Ελλάδος. Αυτή η κουβέντα μπορεί να γίνει και εκεί, δεν θα έχουμε νομοσχέδιο και μπορούμε να πούμε μερικά πράγματα.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Εγώ, εκείνο το οποίο λέω, για να μην διεξάγεται αυθαιρέτως αυτή η συζήτηση, θα επαναφέρω ένα αίτημα, που το έχουμε καταθέσει και εγγράφως, κύριε υπουργέ, για το ζήτημα αυτό. Φέρνετε, παρακαλούμε στη Βουλή τα οικονομικά στοιχεία της πρότασης Κατρούγκαλου να τα δούμε; Μας φέρνετε τις προσαρμογές που γίνονται; Μας φέρνετε τα στοιχεία που έχετε καταθέσει στην τρόικα; Γιατί να τα ξέρει η τρόικα και να μην τα ξέρουμε εμείς, να μην ξέρει το Κοινοβούλιο;

Να συζητήσουμε συγκεκριμένα, ώστε όλοι οι συνάδελφοι να σταματήσουμε να αυθαιρετούμε και να λέμε πολιτικές απόψεις.

ΔΗΜΗΤΡΙΟΣ ΚΑΜΜΕΝΟΣ: Να μας φέρετε και τα δικά σας στοιχεία. Να μας φέρετε και τη δική σας πρόταση.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Σας υπενθυμίζω, ότι έχουμε φύγει από την κυβέρνηση. Καταλαβαίνω ότι υπάρχει μια δυσκολία να εξοικειωθείτε με αυτό, αλλά έχουμε αποχωρήσει από την κυβέρνηση, άρα δεν έχουμε στοιχεία. Στοιχεία έχει το Γενικό Λογιστήριο, στοιχεία έχουν οι Υπουργοί, αυτοί έχουν στοιχεία. Εμείς, μπορούμε να κάνουμε εκτιμήσεις και οι εκτιμήσεις αυτές μπορεί να εδράζονται σε επιστημονικές μελέτες ή όχι.

Σχετικά με το 166, είναι λάθος η αφαίρεση των παραγράφων 1 και 2. Είναι λάθος, όχι γιατί δεν είναι ορθό αυτό, το οποίο είπε ο Υπουργός, ότι δεν υπάρχει αυτή τη στιγμή το κατάλληλο νομικό πλαίσιο, αλλά γιατί στην πραγματικότητα αυτό που ανησυχεί ο κ. Θεωνάς, δηλαδή το άνοιγμα του τρίτου πυλώνα, η ιδιωτική ασφάλιση, αυτό πρέπει να είναι η επιδίωξή μας, να ανοίξει ο τρίτος πυλώνας.

Εκείνο, το οποίο πρέπει να γίνει είναι στην πραγματικότητα να επιτρέψουμε στους εργαζόμενους να έχουν συμπληρωματικές δυνατότητες και επιλογές, να αυξήσουμε την ελευθερία τους, να αυξήσουμε τη δυνατότητα τους να επιλέγουν ασφαλιστικά συστήματα, να αυξήσουμε τη δυνατότητα τους να έχουν επιλογές, ειδικά σε μια χρονική στιγμή, που δοκιμάζεται το δημόσιο ασφαλιστικό σύστημα. Γι' αυτό, λέω ότι η αλλαγή αυτή δεν είναι σωστή. Δεν λέω ότι είναι καταστροφή, όταν θα αποτελέσει πολιτική επιλογή, προφανώς θα βάλουμε 2 παραγράφους και θα το λύσουμε, αλλά εν πάση περιπτώσει, σε επίπεδο κατεύθυνσης, η αλλαγή αυτή είναι σε λάθος κατεύθυνση.

ΜΑΚΗΣ ΜΠΑΛΑΟΥΡΑΣ(Πρόεδρος της Επιτροπής): Το λόγο έχει ο κ. Υπουργός.

ΤΡΥΦΩΝ ΑΛΕΞΙΑΔΗΣ(Αναπληρωτής Υπουργός Οικονομικών): Κύριε Πρόεδρε, κυρίες και κύριοι Bουλευτές, πρώτα απ’ όλα να πω ότι στο άρθρο 12 στις νομοτεχνικές που σας καταθέσαμε υπάρχει ένα τυπογραφικό λάθος. Εκεί που αναφέρει κατά την 31.12.2014 παρατείνεται μέχρι 31.8.2016, το 31.12.2014 είναι σαφέστατα λάθος είναι 31.12.2015. Αυτό θα διορθωθεί και θα κατατεθεί και γραπτά για να μην υπάρχει κάποιο πρόβλημα.

Σε σχέση με τα ζητήματα που μπήκαν θα έχετε για όλα αυτά απαντήσεις από τον Υπουργό στην Ολομέλεια. Δεν υπάρχει δυνατότητα αυτή τη στιγμή να δοθούν αυτές οι απαντήσεις, θα έχετε απαντήσεις στην Ολομέλεια και θα ξεκαθαριστούν όλα αυτά τα ζητήματα. Βεβαίως θα του μεταφέρουμε και τις επιμέρους παρατηρήσεις.

Μερικές, όμως, γενικές παρατηρήσεις, γιατί πραγματικά εγώ κ. Πρόεδρε για άλλα πράγματα ετοιμάστηκα να έρθω και εδώ άκουσα άλλη κριτική. Στον ένα χρόνο κυβέρνηση ΣΥΡΙΖΑ – ΑΝΕΛ ευχαριστώ πάρα πολύ για την κριτική που δεχόμαστε διότι τι λάθος κάνετε; Προσπαθείτε να χρησιμοποιήσετε το παρελθόν, δηλαδή τι έκανε η κυβέρνηση στον ένα χρόνο για να πείσετε πόσο καταστροφική ήταν η τακτική της. Σκεφτείτε όμως αυτό το πράγμα όταν γυρνά από την ανάποδη και σκέφτεται ο κόσμος το παρελθόν το δικό σας το κυβερνητικό;

Εμείς καταθέσαμε εχθές και θα καταθέτουμε διαρκώς στους πολίτες όχι το τι κάνατε εσείς, γι’ αυτό κριθήκατε 3 φορές μέσα στο 2015 και θα υπάρχουν και άλλες κρίσεις αν συνεχίσετε με τα ίδια επιχειρήματα μετά τις εκλογές τα οποία είχατε και πριν τις εκλογές. Δυστυχώς, εγώ ακούω τα ίδια επιχειρήματα, δεν ακούω νέα επιχειρήματα. Καταλαβαίνω βεβαίως την πολιτική αμηχανία από τις εξελίξεις στο να διατυπώσετε νέο πολιτικό λόγο, αλλά το ίδιο πολιτικό επιχείρημα που δεν έπεισε τον κόσμο να πάει να ψηφίσει κάτι διαφορετικό θα τον πείσει τώρα;

Σε ότι αφορά το ζήτημα του απολογισμού η Κυβέρνηση κατέθεσε τον απολογισμό της και τον καταθέτει διαρκώς. Αυτό κάναμε εχθές. Κύριε Πρόεδρε της Επιτροπής Οικονομικών Υποθέσεων με μεγάλη χαρά σαν Υπουργείο Οικονομικών όποτε θέλετε θα έρθουμε και θα καταθέσουμε και να κουβεντιάσουμε αναλυτικά τον απολογισμό του 2015, το προγραμματισμό του 2016 και θα σας καταθέσουμε και το ειδικό επιχειρησιακό σχέδιο το οποίο ετοιμάζεται και θα κατατεθεί το επόμενο χρονικό διάστημα και να σας φέρουμε και τα στοιχεία που να συγκρίνουμε το τι έγινε στα φορολογικά έσοδα το 2013, το 2014 και το 2015.

Βεβαίως, δεν φοβόμαστε και με έκπληξη άκουσα τόσο οξείες κριτικές περί συγκαλύψεων ότι κρύβουμε στοιχεία, μα για όνομα του Θεού, για τις 100 δόσεις καταθέσαμε στη Βουλή στα πρακτικά συγκεκριμένα στοιχεία. Για τις 100 δόσεις απαντήσαμε σε ερωτήσεις με συγκεκριμένα στοιχεία. Ότι ζητήσατε το έχουμε φέρει από το Υπουργείο Οικονομικών.

Βεβαίως, αναμένουμε ακόμα την απάντησή σας που ήταν η λίστα Λαγκάρντ δύο χρόνια ή που ήσασταν εσείς που τώρα κατηγορείτε την κυβέρνηση εκείνα τα δύο χρόνια και τι λέγατε; Διότι, εμείς δεν χρειαστήκαμε 3 χρόνια για να βρούμε το πρώτο άτομο από τη λίστα Μπόργιας. Σε λιγότερο από 3 εβδομάδες έχουμε ταυτοποιήσει τα ονόματα.

Πραγματικά όταν καταγγείλετε το ΣΥΡΙΖΑ και την κυβέρνηση ΣΥΡΙΖΑ – ΑΝΕΛ ότι ακολουθούμε το φαύλο παρελθόν των κομμάτων εξουσίας στη διαχείριση του δημοσίου, μα ευτυχώς θυμάται ο κόσμος το τι έχετε κάνει. Επειδή μπορεί να το ξεχνάτε εγώ να σας θυμίσω τι ψηφίσατε στο 4334. Ψηφίσατε στις 14.8 ότι υπήρχαν πολιτικές παρεμβάσεις στη φορολογική διοίκηση και πρέπει να πάρουμε τα μέτρα για να μην ξαναυπάρχουν. Επειδή είχαμε το 6μηνο ΣΥΡΙΖΑ ψηφίστηκε αυτό το πράγμα;

Με τη δική σας ψήφο αυτό το πράγμα έχει γίνει με το πιο επίσημο τρόπο. Με τη δική σας ψήφο η Τράπεζα της Ελλάδος τα προηγούμενα χρόνια στις εκθέσεις της μιλούσε για πολιτικές παρεμβάσεις. Πολιτικές παρεμβάσεις στη φορολογική διοίκηση δεν γινόταν για θεολογικούς ή φιλοσοφικούς λόγους, γινόταν για να στηθούν συγκεκριμένες δομές, συγκεκριμένες υπηρεσίες και να εξυπηρετήσουν συγκεκριμένα οικονομικά, πολιτικά, συνδικαλιστικά και άλλα συμφέροντα. Αυτά εμείς δεν τα κάνουμε, διότι έχουμε μέτωπο σ’ αυτά τα φαινόμενα και έχουμε σύγκρουση με αυτά.

Κλείνω, όμως, με το θέμα των αγροτών, γιατί υπάρχει η αγωνία για το τι έχει να γίνει. Ακούστηκε κύριε Πρόεδρε και δεν πρέπει να μείνει με την αγωνία ο κόσμος. Εμείς δεν φορολογούμε τους αγρότες με τεκμαρτό τρόπο. Τους φορολογούμε με λογιστικό τρόπο. Έσοδα μείον έξοδα και στα έξοδα των αγροτών υπάρχουν όλα τα έξοδά τους τα σχετιζόμενα με την παραγωγική τους δραστηριότητα και οι ασφαλιστικές εισφορές. Άρα, να μην υπάρχει κάποια παραπληροφόρηση εκεί.

Εμείς εφαρμόζουμε, όχι κάποιους νομούς που ψήφισε η Κυβέρνηση ΣΥΡΙΖΑ-ΑΝΕΛ, εμείς στα ζητήματα φορολογίας αγροτών δεν αλλάζουμε τίποτα από αυτά που ίσχυαν, αφήνουμε ακριβώς τα ίδια, εφαρμόζουμε μόνο τις διατάξεις που ψήφισαν 221 βουλευτές στην Βουλή, που σημαίνει ότι θα αλλάξουμε τον συντελεστή από το 13 στο 20 και στο 26.

Αλλά, αυτή την περίοδο στο Υπουργείο Οικονομικών, δεν έχουμε καμία αλλαγή στα φορολογικά των αγροτών, γι' αυτό και ξανά-καταθέτουμε την πρόταση, για διάλογο με τους αγρότες, για να ενημερωθούνε και να ακούσουμε τις απόψεις τους και γι' αυτό είμαστε ανοιχτοί, όποτε θέλουν οι αγρότες, σε όποιο μπλόκο θέλουν, αν εξασφαλίσουν συνθήκες διαλόγου, να πάμε και να κάνουμε διάλογο. Ευχαριστώ πολύ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Ευχαριστώ και εγώ, τον κ. Αλεξιάδη, απλώς μια διευκρίνιση. Είπατε, κ. Αλεξιάδη, στην τοποθέτησή σας αρχικά, για το άρθρο 12 ότι γίνεται μια τροποποίηση, δεν είναι στο άρθρο 12, είναι στην περίπτωση 12 των νομοτεχνικών βελτιώσεων.

Κυρίες και κύριοι συνάδελφοι, ολοκληρώθηκε η συζήτηση και εισερχόμαστε στην ψήφιση των άρθρων του νομοσχεδίου. Ερωτάται η Επιτροπή, εάν γίνονται δεκτά τα άρθρα 1-6, 8-30, 32-162, 164, 165, 167-220, 222, 223, 230-232, 235-239, 241, 242, 244-247, 249-272, 274-277 και 279 ως έχουν;

ΠΟΛΛΟΙ ΒΟΥΛΕΥΤΕΣ: Δεκτά, δεκτά.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Έγιναν δεκτά κατά πλειοψηφία. Ερωτάται η Επιτροπή, εάν γίνονται δεκτά τα άρθρα 7, 31, 163, 166, 221, 224-229, 233-234, 240, 243, 248, 273 και 278, όπως τροποποιήθηκαν από τον παριστάμενο Αναπληρωτή Υπουργό Οικονομικών;

ΠΟΛΛΟΙ ΒΟΥΛΕΥΤΕΣ: Δεκτά, δεκτά.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Έγιναν δεκτά κατά πλειοψηφία. Γίνεται δεκτό το σχέδιο νόμου και στο σύνολο του;

ΠΟΛΛΟΙ ΒΟΥΛΕΥΤΕΣ: Δεκτό, δεκτό.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Συνεπώς, το σχέδιο νόμου του Υπουργείου Οικονομικών έγινε δεκτό επί της αρχής, επί των άρθρων και στο σύνολο του, κατά πλειοψηφία. Λύεται η συνεδρίαση.

Σε αυτό το σημείο γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Γιάννης Θεωνάς, Γιάννης Θεοφύλακτος, Μάκης Μπαλαούρας, Σάκης Παπαδόπουλος, Άννα – Μισέλ Ασημακοπούλου, Μαυρουδής (Μάκης) Βορίδης, Μάριος Σαλμάς, Χρήστος Σταϊκούρας, Κωνσταντίνος Χατζηδάκης, Ιωάννης Κουτσούκος, Αθανάσιος Βαρδαλής, Θεοχάρης Θεοχάρης, Δημήτρης Καμμένος, Δημήτριος Καβαδέλλας, Γεώργιος Κατσιαντώνης και Νικόλαος Νικολόπουλος.

Τέλος και περί ώρα 20.15 έληξε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΜΑΚΗΣ ΜΠΑΛΑΟΥΡΑΣ ΚΑΤΕΡΙΝΑ ΠΑΠΑΝΑΤΣΙΟΥ**